**Проект**

**АКТУАЛИЗИРАНА ПОЛИТИКА В ОБЛАСТТА НА ЕЛЕКТРОННИТЕ СЪОБЩЕНИЯ НА РЕПУБЛИКА БЪЛГАРИЯ**

**2015 – 2018 г.**

**І. УВОД**

Секторът на електронните съобщения има важно икономическо и социално значение в решаването не само на технологични, но и на редица обществени въпроси от съвременния дневен ред на гражданите. Постигането на устойчиво развитие на сектора е възможно само чрез ефективно изпълнение на последователна държавна политика с ясно формулирани цели и мерки за тяхното постигане.

Министерският съвет на Република България определя политиката за развитие на съобщителния сектор, за постигане на ускорен икономически растеж в рамките на единния европейски пазар, повишаване на конкурентоспособността и разкриване на нови работни места.

Министерството на транспорта, информационните технологии и съобщенията (МТИТС) провежда държавната политика в областта на електронните съобщения, насочена към: поддържане на условия за свободна и ефективна конкуренция на пазара на електронните съобщения, като част от единния вътрешен пазар в ЕС; развитие на модерна електронна съобщителна инфраструктура; ефективно ползване на ограничените ресурси; неутралност по отношение на използваните технологии и свързаните с тях услуги; защита на интересите на потребителите.

Целите на провежданата политика в областта на електронните съобщения се изпълняват чрез:

* Политика в областта на електронните съобщения на Република България, очертаваща визията, целите и насоките за развитието на електронните съобщения;
* Закон за електронните съобщения, уреждащ обществените отношения, свързани с осъществяването на електронни съобщения;
* Подзаконови нормативни актове, свързани с осъществяването и регулирането на електронните съобщения, гарантиращи развитието на сектора.

България, както и страните от Европейския съюз (ЕС) срещат редица предизвикателства при възстановяването на конкурентоспособността на европейската икономика и преодоляването на последиците от световната икономическа криза, докато изработват най-подходящите стратегии и политики за насърчаване на икономическия растеж, намаляване на различията в развитието на държавите от ЕС, индустрията и организациите в региона. Цифровите технологии са средство, което може да ускори темповете на растеж и да повиши конкурентоспособността на европейската икономика. Същевременно, следва да бъдат взети под внимание и други фактори, като: стабилни публични финанси; премахване на регулаторни и други бариери в рамките европейския вътрешен пазар; инвестиране в съвременни транс-европейски физически инфраструктури; популяризиране на иновациите и др.

Законодателният процес в ЕС, в който страната ни участва като пълноправен член, е фокусиран основно върху провеждането на преговори при изработване на правните инструменти, като много често не се обръща достатъчно внимание на аспектите на прилагането. Като резултат, въвеждането на законодателството на ЕС в различните национални правни системи води до различни интерпретации на правните термини и големи различия в прилагането. Много често, ограничените национални ресурси резултират в забавяния в транспонирането и трудности при прилагането на законодателството. Различията в ефективността и темповете на прилагането, които се наблюдават, създават бариери пред цифровия пазар и задълбочават фрагментацията.

Пример в това отношение са последните законодателни проекти на актове на ЕС, описващи изцяло стремежа, за ускорено изграждане на единен цифров пазар. С оглед постигане на компромис все по-често се включват норми, които често се разминават с темповете на развитие в отделните страни от ЕС. Това, от своя страна, може да създаде предпоставки за задълбочаване на фрагментацията.

Илюстрация на описаната ситуация е законодателното предложение на Европейската комисия (ЕК) от 2013 г. относно проект на регламент за ускорено изграждане на единен цифров пазар. В него бяха предложени мерки за:

* премахване на ненужните пречки в разрешителния режим и в правилата за предоставяне на услуги, така че разрешение, получено в една държава членка, да бъде валидно във всички останали държави членки;
* по-добро координиране на използването на радиочестотния спектър в рамките на единния пазар: гарантиране на мобилните оператори на предсказуеми условия на разпределяне на спектъра и координирани срокове за достъп до спектър за безжични широколентови услуги в целия ЕС; стандартизиране на продуктите за достъп до европейски фиксирани мрежи, което да позволи на доставчиците по-лесно да предлагат услугите си в рамките на единния пазар;
* хармонизирани права на потребителите в целия ЕС и общи търговски условия в това отношение, включително въвеждането на мерки за постепенното премахване на допълнителните такси за роуминг и запазването на отворения интернет.

В унисон с тази тенденция през м. декември 2013 г. Съветът на ЕС по конкурентоспособност призова Европейската комисия да извърши анализ до средата на 2015 г. относно наличните бариери в сектора на услугите, ефективността и съвместимостта на съществуващата правна рамка, отнасяща се до подбора на дейности, свързани с услугите, както и практическите ефекти от правилата за бизнеса и потребителите.

Също така, политическите заключения от Европейския съвет през м. март 2014 г. приканват конкурентоспособността да бъде насърчавана в рамките на политическия дневен ред на ЕС. Посочва се, че развитието на услугите е един от основните двигатели на икономиката на ЕС: възлизат на над 70% от БВП на ЕС и са източник на заетост през последните години. През 2012 г. Европейската комисия изчисли, че по-амбициозните усилия за премахване на оставащите бариери пред доставчиците на услуги могат да доведат до над 200 млр. евро допълнителен БВП в Европа, в допълнение към съществуващите днес 100 млр. евро, чрез правилно прилагане на европейското законодателство в областта на единния пазар.

И през следващия четиригодишен период всеобща цел ще продължава да бъде изграждането на единния цифров пазар и премахването на бариерите, които препятстват европейските потребители и бизнес при ефективното им участие в цифровата икономика. Ето защо, по време на новия мандат на Европейската комисия се очаква да се предприемат следните стъпки:

1. **Законодателство на ЕС, което да насърчава цифровата трансформация на европейския бизнес.** За да се постигне тази цел е необходимо основният принцип за превръщане на законодателството в *„цифрово по подразбиране“* да бъде припознат, официализиран и въведен в съответните насоки на Европейската комисия за оценка на въздействието на нейните законодателни предложения.
2. **Фокусиране на усилията върху ползите от синергията между различните видове физическа инфраструктура (водоснабдителна, газоснабдителна, електроразпределителна и електронна съобщителна),** което ще доведе до разгръщането на интелигентни мрежи, по-добро планиране на строителния процес и по-малко щети за хората и околната среда при строително-монтажните работи; координирано издаване на разрешения; по-евтино изграждане на мрежи при споделяне на строителните разходи и нови бизнес модели при наличие на достъп до определена минимална информация. Съгласно изчисленията на Европейската комисия, по този начин ще бъдат спестени не по-малко от 20-30% от капиталовите разходи за строително-монтажни работи.
3. **Насърчаване на развитието на единния цифров пазар; укрепване на единния пазар за услуги, както и своевременно, правилно въвеждане, прилагане и изпълнение на законодателството в областта на единния пазар**.

През следващия четиригодишен период институциите на ЕС, в партньорство с държавите членки и частния сектор, е предвидено да работят върху доизграждането и усъвършенстването на европейските инфраструктури в светлината на преразглеждането на Стратегията за интелигентен, устойчив и приобщаващ растеж „Европа 2020“.

Националната секторна политика в областта на електронните съобщения за периода 2015-2018 г. се базира на натрупаната практика в процеса на изпълнение на настоящата политика, прилагането на действащата правна рамка и отразява тенденциите в ЕС, като включва конкретни мерки за подобряване на действащата нормативна уредба и във възможно най-голяма степен намаляване на административната тежест, насочени към стимулиране на инвестициите в сектора, устойчив икономически растеж и заетост.

Тя се изготвя на основание чл. 7, ал. 1 от Закона за електронните съобщения.

**ІІ. ОБОБЩЕН ПРЕГЛЕД НА ИЗПЪЛНЕНИЕТО НА СЕКТОРНАТА ПОЛИТИКА В ОБЛАСТТА НА ЕЛЕКТРОННИТЕ СЪОБЩЕНИЯ 2010-2014 г.**

През периода 2010 – 2014 г. основните приоритети, по които Министерството на транспорта, информационните технологии и съобщенията активно работи бяха: хармонизиране на нормативната уредба в съответствие с Европейската регулаторна рамка в областта на електронните съобщения; насърчаване на изграждането и развитието на модерна електронна съобщителна инфраструктура; защита интересите на потребителите и по-специално на хората с увреждания, на възрастните хора и лицата със специфични социални потребности; осигуряване на високо ниво на защита на личните данни и неприкосновеността в областта на електронните съобщения; създаване на условия за ефективното ползване на радиочестотния спектър и на позициите на геостационарната орбита – въвеждане на наземно цифрово телевизионно радиоразпръскване; освобождаване на радиочестотни обхвати за стимулиране на развитието на безжични широколентови услуги.

*1. ВЪВЕЖДАНЕ НА ИЗИСКВАНИЯТА НА РЕГУЛАТОРНАТА РАМКА НА ЕС В ОБЛАСТТА НА ЕЛЕКТРОННИТЕ СЪОБЩЕНИЯ, ПРЕРАЗГЛЕДАНА ПРЕЗ 2009 г.*

През 2011 г., чрез изменения и допълнения в Закона за електронните съобщения (изм. ДВ. бр.105 от 29 декември 2011 г.) бяха въведени изискванията на регулаторната рамка в областта на електронните съобщения, преразгледана през 2009 г.[[1]](#footnote-1)

Въведените изменения и допълнения в секторния закон отразяват:

* завишените изисквания за независимостта на секторния регулатор;
* подходите за консолидиране на единния европейски пазар;
* принципите за неутралност по отношение на технологиите и услугите при управлението на радиочестотния спектър;
* тенденцията за преобладаващо използване на уведомителен режим при спазване на общи изисквания за навлизане на пазара;
* новия инструмент за ex-ante регулиране на достъпа при вертикално интегрирани предприятия – функционално разделяне за обособяване на продуктите и услугите за достъп;
* взаимодействието на Комисията за регулиране на съобщенията (КРС) с Органа на европейските регулатори в областта на електронните съобщения (ОЕРЕС);
* съкращаване на срока за издаване на разрешения за строителството, чрез унифицирането му за всички органи, издаващи разрешения;
* премахване на дублиращи се правомощия на контролните органи относно процеса на изграждане на електронна съобщителна инфраструктура;
* повишените изисквания за защита правата на крайните потребители, включително потребителите с увреждания;
* повишените изисквания за сигурност на мрежите и услугите и др.

В резултат на усъвършенстване на нормативната база бяха изпълнени следните мерки:

**Облекчаване на административната тежест**

* преобладаващо се прилага режима на уведомяване за започване на дейност, без да се изисква изричен административен акт от страна на националния регулаторен орган;
* отпадна изискването за издаване на разрешение за строеж при извършване на текущ ремонт с цел подобряване и поддържане в изправност на кабелните съобщителни инсталации в сгради и при текущ ремонт на кабелни електронни съобщителни мрежи и прилежащата им инфраструктура извън сгради – когато не се променят трасето и техническите им характеристики;
* отпадна изискването за одобряване на инвестиционни проекти за издаване на разрешение за строеж при изграждане на кабелни електронни съобщителни мрежи и прилежащата им инфраструктура за: изтегляне и/или окачване на съобщителни кабели в съществуваща законна съобщителна или техническа инфраструктура; монтаж на кабелна съобщителна инсталация в съсобствена сграда или в общите части в сграда – етажна собственост; изграждане на кабелна електронна съобщителна мрежа и прилежащата й инфраструктура от регулационната линия на имота, в който се изгражда, до входната точка на мрежата в сградата;
* облекчен е режимът на изграждане на кабелните съобщителни инсталации в сгради, като за част от тези инсталации (за линията, свързваща входната точка с крайното устройство на абоната, както и за линията, свързваща абонатния разклонител (отклонител) с крайното устройство на абоната) не се изисква разрешение за строеж.

**Насърчаване на изграждането и развитието на съвременни електронни съобщителни мрежи**

* въведени са изменения и допълнения в Наредба № 35 от 30.11.2012 г. за правилата и нормите за проектиране, изграждане и въвеждане в експлоатация на кабелни електронни съобщителни мрежи и прилежащата им инфраструктура[[2]](#footnote-2), които създават предпоставки за ясни изисквания и процедури при проектиране, изграждане и въвеждане в експлоатация, които да доведат до:
* облекчена административна тежест за предприятията, изграждащи кабелни електронни съобщителни мрежи;
* разширени възможности за полагане на съобщителни кабели, в т.ч., и в подземна инфраструктура с друго предназначение;
* възможност за съвместно използване на техническата инфраструктура при изграждането на въздушна кабелна електронна съобщителна мрежа.

**Развитие на пазара на електронни съобщителни услуги**

* прилага се принципът на неутралност по отношение на технологиите и услугите при управлението на радиочестотния спектър и осигуряване на гъвкаво и ефективно използване на ограничените ресурси;
* въведени са законови разпоредби за регулиране на вертикално интегрирани предприятия – функционално разделяне, изискващо отделяне в самостоятелно действащо предприятие дейностите, свързани с предоставяне на услуги за достъп на едро;
* осигурен е номерационен ресурс за комуникация Машина-Машина (М2М), регламентирано е използването на номера от Националния номерационен план (ННП) с първа цифра „1” за достъп до услуги на национално ниво, както и предоставянето на номерационен ресурс на виртуални мобилни оператори (MVNO).

**Усъвършенстване на защитата на интересите на потребителите на електронни съобщителни услуги, включително на хората с увреждания**

* повишени са изискванията за защита правата на крайните потребители, включително потребителите с увреждания - поставен бе специален акцент върху мерките, свързани с осигуряването на равнопоставен достъп до електронни съобщителни услуги на потребители с увреждания, за да могат да се възползват в максимална степен от ползите на тези услуги, като се насърчават предприятията да предоставят на хората с увреждания крайни устройства, предлагащи необходимите услуги и функции за предоставяне на електронни съобщителни услуги;
* създадена е възможност потребителите самостоятелно да контролират и отклоняват повиквания, като се възползват от съвременните технологични решения и функционалности на мрежите; да дават предварително съгласие за включване на техните лични данни в обществените телефонни указатели;
* с оглед защитата на личните данни и правото на неприкосновеност на личния живот на крайните потребители, е въведена забрана за изпращане на електронна поща за целите на директен маркетинг, маскираща или скриваща идентичността на подателя, от чието име се прави съобщението или е без валиден адрес, на който получателят да може да изпрати искане да се спрат такива съобщения;
* регламентирани са по-високи изисквания към предприятията за прозрачност, така че потребителите да бъдат ясно информирани за продължителността на договорите, условията за тяхното подновяване, съответните неустойки, характера на услугата, за която се абонират; въведени са задължения за предприятията за предоставяне на услуги за контрол и наблюдение на потреблението и уведомяване на абоната при нетипичен трафик или прекомерно потребление;
* с изменение на Наредба № 6 от 13.03.2008 г. за универсалната услуга по Закона за електронните съобщения[[3]](#footnote-3) по отношение на реда за определяне на параметрите за качеството на услугата и на параметрите за качеството на обслужване:
* е въведено изискване тези параметри да бъдат посочени при стартиране на конкурсната процедура за избор на предприятия, на които да бъдат възложени всички или някои от услугите от обхвата на универсалната услуга;
* е предвидена възможност по отношение на хората със зрителни, слухови и говорни увреждания националният регулаторен орган, при избора на предприятие за предоставяне на универсалната услуга, да отчита и готовността предприятието да предлага крайни електронни съобщителни устройства за хората с подобни увреждания.
* с изменение на Наредба № 5 от 13.12.2007 г. за условията и реда за издаване на телефонни указатели, включително работата с базите данни, тяхното прехвърляне и ползване, както и за предоставяне на телефонни справочни услуги3, бяха въведени изменения, хармонизирани с изменения и допълнен Закон за електронните съобщения.

**Осигуряване на независимост и прозрачност на националния регулаторен орган**

* въведени са по-стриктни изисквания за прозрачност при назначаване и освобождаване на членове на Комисията за регулиране на съобщенията;
* въведени са изисквания за открити заседания и предварително обявяване на дневния ред на страницата на комисията в интернет.

*2. ВЪВЕЖДАНЕ НА НАЗЕМНОТО ЦИФРОВО ТЕЛЕВИЗИОННО РАДИОРАЗПРЪСКВАНЕ (DVB-T)*

През 2013 г. приключи един технологичен преход от важно значение за зрителите на ефирна телевизия у нас - преминаването от аналогово към цифрово телевизионно радиоразпръскване. В резултат: наземното аналогово телевизионно радиоразпръскване бе преустановено на 30.09.2013 г. в 00:00 ч.;

* осигурена беше ефирна цифрова телевизия (определен брой безплатни телевизионни програми с по-добро качество);
* изградена беше мрежа от „Фърст Диджитъл“ ЕАД, чрез която се разпространяват програмите на обществената телевизия със стандартна резолюция – **БНТ1 и БНТ2** и две програми на националната телевизия с висока резолюция - **БНТ HD**. Мрежата е достигнала покритие на **96,2%** от населението на страната по данни на предприятието;
* изградени са и две мрежи от „НУРТС Диджитъл“ ЕАД, чрез които се разпространяват програмите на търговските телевизии. Чрез първата мрежа, която по данни на предприятието се осигурява покритие на 96,2 % от населението на страната, в момента се разпространяват при свободен достъп и телевизионните програми на националните телевизии, които се разпространяваха аналогово. Втората мрежа, изградена от „НУРТС Диджитъл“ EАД, осигурява покритие на над 85% от населението на страната и чрез нея се разпространява една телевизионна програма;
* по данни на предприятията, изградили трите мрежи, близо **7 100 000** зрители имат достъп до цифрова ефирна телевизия, а без покритие с цифрова ефирна телевизия са останали около 279 836 граждани на страната, от които ефирна телевизия гледат около 100 000.

В изпълнение на изискванията на Закона за електронните съобщения и Плана за въвеждане на наземно цифрово телевизионно радиоразпръскване (DVB-T) за 2012 г. преминаването към ефирна цифрова телевизия беше съпроводено със снабдяване на лицата със специфични социални потребности с декодиращи устройства, при спазване на принципа за технологична неутралност, на базата на одобрена държавна помощ от Европейската комисия SA.36333 от 15 юли 2013 г. В изпълнение на тази мярка са раздадени 176 950 декодиращи устройства (при общ брой на правоимащите до 210 711) на лица със специфични социални потребности за приемане на ефирна цифрова телевизия.

*3. РАДИОЧЕСТОТЕН СПЕКТЪР. ОСВОБОЖДАВАНЕ НА ЧЕСТОТНИ ОБХВАТИ ЗА СТИМУЛИРАНЕ НА РАЗВИТИЕТО НА БЕЗЖИЧНИ ШИРОКОЛЕНТОВИ УСЛУГИ*

В работата си по хармонизиране на Националния план за разпределение на радиочестотния спектър (НПРРЧС) Съветът по националния радиочестотен спектър (СНРЧС) се ръководи от директивите на Европейския съюз и решенията и препоръките на Европейската комисия, съобразявайки се с разпределението на радиочестотния спектър в държавите-членки на СЕРТ, Радиорегламента на МСД и Споразумението на НАТО за радиочестотен спектър. Резултатите от дейността са насочени към осигуряване на все повече радиочестотен спектър, в използваните от бизнеса радиочестотни ленти, за предоставяне на услуги с по-висока икономическа стойност.

В началото на тази година беше осигурен радиочестотен спектър в радиочестотните ленти 876 - 880 MHz и 921 - 925 MHz за изпълнение на **Проекта за реконструкция и електрификация на железопътната линия в участъка Пловдив-Свиленград (Global Systems for Mobile Communications – Railway - GSM-R)** - реализиран с европейски средства по Програма ИСПА и за по-голямата част от каналите, необходими за изграждането на четирите търговски мрежи на двете предприятия от Втория етап за изграждане на мрежи за наземно цифрово телевизионно радиоразпръскване – DVB-T. С Решение № 89 на Министерския съвет от 17 февруари 2014 г. бяха приети измененията и допълненията на Националния план за разпределение на радиочестотния спектър, приет с Решение № 545 на Министерския съвет 2004 г.[[4]](#footnote-4) С тях бяха въведени и последните промени в Радиорегламента на Международния съюз по далекосъобщения, ревизиран през 2012 г.

През 2014 г. започна и освобождаването на радиочестотната лента 2500-2690 MHz от Националната служба за охрана с цел предоставянето й за изграждане на безжични широколентови мрежи от 4-то поколение (LTE), в градовете София, Варна, Бургас и Благоевград – с бюджетни средства в размер на 500 000 лв. Освободените честоти Комисията за регулиране на съобщенията ще може да предостави чрез състезателни процедури на бизнеса. За целта беше *прието Постановление № 175 на Министерски съвет от 26 юни 2014 г.* за одобряване на допълнителни средства по бюджета на Националната служба за охрана за 2014 г.

*4. ПОЗИЦИИ НА ГЕОСТАЦИОНАРНАТА ОРБИТА*

Ефективното използване на определените за Република България с международни споразумения две позиции на геостационарна орбита е от съществено значение. С издадените през 2006 г. от националния регулаторен орган лицензии на две предприятия за ползване на плановите позиции (на 56.02Е и –1.2W) на геостационарна орбита на Република България, практически този ресурс е изчерпан. Неоползотворяването на определените за страната ни позиции на геостационарната орбита наложи провеждането на нова международна координация на спътников ресурс с цел гарантиране на възможността за изграждане на български спътникови системи. През изминалия четиригодишен период администрацията номинира и единствения български секторен член в Бюрото по радиосъобщения – „България Сат“ АД. През 2013 г. Комисията за регулиране на съобщенията с Решение от м. август 2013 г. удължи сроковете за изграждане и въвеждане в действие на системата BULSAT-30B (BALKANSAT AP30B) по искане на „Балкансат“ ЕООД, с което беше поставено началото на нов регулаторен цикъл за международна координация за преобразуване от разпределение в назначение съгласно процедурите и сроковете по Приложение 30B на Радиорегламента.

Съгласно действащия Закон за електронните съобщения, Комисията за регулиране на съобщенията осъществява международното координиране на позициите на геостационарната орбита при спазване на приложимите условия на Радиорегламента на Международния съюз по далекосъобщения (МСД). Регулаторният орган подготвя също документите на предприятията за регистрация на позициите на геостационарната орбита в международни организации по електронни съобщения, като ги предоставя на Министерството на транспорта, информационните технологии и съобщенията за извършване на съответната международна регистрация.

*5. ДОСТЪПНИ ИНФОРМАЦИОННИ И КОМУНИКАЦИОННИ ТЕХНОЛОГИИ – СНАБДЯВАНЕ С ДОСТЪПНО ОБОРУДВАНЕ В РАМКИТЕ НА МЕЖДУНАРОДНО СЪТРУДНИЧЕСТВО*

През изминалия четиригодишен период беше реализирана регионална инициатива за електронна достъпност за незрящи лица и хора със зрителни увреждания в Централна и Източна Европа, като Международният съюз по далекосъобщения направи две дарения:

* през 2012 г.: беше доставено специализирано хардуерно и софтуерно оборудване за незрящи деца и със слабо зрение в двете специализирани училища – „Луи Брайл“ в гр. София и „проф. Иван Шишманов“ в гр. Варна;
* през 2014 г. беше доставено ИКТ оборудване за Дома за възрастни хора със зрителни увреждания в гр. Добрич, както и бе осигурена необходимата свързаност в рамките на дарението от Международния съюз по далекосъобщения.

В контекста на достъпните ИКТ, немалко усилия се влагат и от страна на институциите. Достъпността на уебсайтовете е от голямо значение за органите от обществения сектор, за да могат те да разширяват своя обхват и да изпълняват обществените си задължения. С увеличаването на административните услуги, предоставяни чрез уебсайтовете на обществените органи нараства и необходимостта тези услуги да бъдат достъпни за всички граждани, включително за гражданите със зрителни увреждания, както и необходимостта от презграничен достъп.

**ІІІ. РАЗВИТИЕ НА ЕЛЕКТРОННИТЕ СЪОБЩЕНИЯ 2015 - 2018 г.**

Общата цел на политиката за развитие на електронните съобщения е да се извлекат устойчиви икономически и социални ползи за всички заинтересовани страни, като се оползотвори потенциала на сектора. Развитието на електронните съобщения стимулира иновациите, икономическия растеж и подобрения в ежедневието както за гражданите, така и за бизнеса. Основно предизвикателство за политиката в областта е да постигне подходящия баланс на интересите на заинтересованите страни. Гарантирането на правна стабилност и предвидимост за бизнеса несъмнено ще има положителен ефект от гледна точка на интересите на крайните потребители.

Все по-широкото внедряване и по-ефективното използване на цифрови технологии ще осигури на българските граждани по-добро качество на живот - чрез предоставяне на подобрени, съвременни здравни услуги, по-безопасни и по-ефикасни транспортни решения, повишена енергийна ефективност и намалена консумация на енергия, ефективен мониторинг на околната среда и превенция на природни бедствия, нови мултимедийни възможности и улеснен достъп до публични услуги, разнообразно културно съдържание и др.

Секторът се характеризира с високи нива на динамика и иновации, като той генерира и промени в осъществяването на стопанската дейност в други сектори.

Този голям потенциал на електронните съобщения може да бъде оползотворен на базата на добре функциониращ и предсказуем регулаторен режим.

В периода 2015 - 2018 г. работата ще е насочена към изпълнението на следните основни приоритети:

* изграждане на високоскоростни широколентови електронни съобщителни мрежи в съвременни условия, като се насърчава синергията с останалите видове физическа инфраструктура;
* осигуряване на подходящите предпоставки за стимулиране на инвестиционния климат в сектора, чрез намаляване, във възможно най-голяма степен на административната тежест;
* подобряване на защитата на крайните потребители, чрез стимулиране на извънсъдебните механизми за решаване на спорове – на доброволни начала, вкл., онлайн решаване на спорове, където е възможно;
* гарантиране на неутралността на мрежата;
* ефективно използване на ограничените ресурси.

**ІV. ИЗГРАЖДАНЕ НА ВИСОКОСКОРОСТНИ ШИРОКОЛЕНТОВИ ЕЛЕКТРОННИ СЪОБЩИТЕЛНИ МРЕЖИ**

Технологиите в областта на електронните съобщителни мрежи и съоръжения са в процес на бързо развитие, а предоставяните чрез тях услуги са обект на постоянно растящ обществен интерес, поради широките възможности, които предоставят в областта на електронното управление, заетостта, културата, забавленията и др.

Отчитайки темповете на развитие на технологиите и нуждите на потребителите, изграждането и модернизиране на електронните съобщителни мрежи и съоръжения изисква значителни инвестиции, съществен дял, от които съставляват разходите за инженерно-строителни дейности. Ограничаването на някои от дейностите, свързани с високи разходи или споделянето на разходите при изграждане на физическа инфраструктура, би спомогнало за по-висока ефективност на разгръщането на мрежите, а оттам и за предоставяне на още по-добра и качествена услуга на потребителите.

Натрупаната практика и резултатите от проведените обществени консултации[[5]](#footnote-5) показват необходимост от обособяване на правилата за изграждане на съвременни електронни съобщителни мрежи в отделен закон. В него следва да залегнат мерки, насочени към опростяване на правилата и намаляване на разходите за изграждане на електронни съобщителни мрежи. С новия специален закон, освен че ще бъдат транспонирани изискванията на директивата от м. май 2014 г. за намаляване на разходите за бързо разгръщане на електронни съобщителни мрежи ще се осъвремени остарялата или нерелевантна нормативна база и ще се канализират дългогодишните усилия за подобряване на режима на изграждане в електронния съобщителен сектор. Обособяването на всички изисквания в самостоятелен закон ще подчертае приоритетността и осигури разпознаваемостта на един от най-динамичните и прогресивно развиващите се сектори на икономиката.

*1. ПРЕОДОЛЯВАНЕ НА ЗАТРУДНЕНИЯТА, СВЪРЗАНИ С ИЗПОЛЗВАНЕТО НА СЪЩЕСТВУВАЩАТА ФИЗИЧЕСКА ИНФРАСТРУКТУРА*

Най-значително въздействие за намаляване на разходите при разгръщане на високоскоростни електронни съобщителни мрежи има осигуряването на достъп до пасивната инфраструктура. В сектора на електронните съобщения са предвидени регулаторни мерки и правомощия на националните регулаторни органи да налагат задължение за съвместно ползване на инфраструктурата, особено при предприятията определени за такива със значително въздействие на пазара.

За да е ефективна тази мярка, задълженията за предоставяне на достъп трябва да са не само между предприятията, предоставящи обществени електронни съобщителни мрежи, а да се отнасят и за другите мрежови оператори на физическа инфраструктура за доставка на електричество, газ, вода и канализация, дренажни системи, отопление и транспортни услуги (комунални услуги), която може да приеме елементи на електронната съобщителна мрежа.

Всеки мрежов оператор следва да има право да предлага и да договаря достъп до своята физическа инфраструктура с оглед разполагане на елементи на високоскоростни електронни съобщителни мрежи. Реципрочно следва да се предвидят възможности и за предприятията, които предоставят обществени електронни съобщителни мрежи, да предлагат достъп до своята физическата инфраструктура за целите на разгръщането на другите физически мрежи. Това до голяма степен ще спомогне както за координацията при реализиране на строежите, така и за насърчаване инвестиционните намерения на предприятията за бъдещо развитие на електронните съобщителни мрежи.

За мрежовите оператори предоставянето на достъп до инфраструктурата им за полагане на електронни съобщителни мрежи е съпътстваща дейност, която понастоящем те не развиват активно. Предоставянето на достъп предполага влагането на инвестиции в изградената инфраструктура, така че тя да може да бъде използвана от оператори на електронни съобщителни мрежи, като същевременно бъде запазена целостта на мрежата и сигурността на основната дейност по предоставяне на съответните комунални услуги. Тези оператори биха направили подобни инвестиции само, в случай че могат да изградят устойчив бизнес-модел и икономическа ефективност на предоставянето на достъп.

От направения преглед на прилагането на разпоредбите на Закона за електронните съобщения в частта: „Изграждане и поддържане на електронни съобщителни мрежи и инфраструктура“ (Глава седемнадесета) се открояват няколко основни проблема в процеса на осигуряване на достъп до инфраструктурата на други мрежови оператори:

* липса на информация за съществуващата физическа инфраструктура и точното й местоположение, както и на документи за законност или търпимост на строежа;
* съществуващата инфраструктура не разполага с допълнително пространство;
* тромави бюрократични процедури; дълъг срок на отговор от страна на собственика на физическата инфраструктура, а понякога и липса на такъв.

Сериозна пречка представлява липсата на ясна правна уредба, която да позволява разполагане на електронни съобщителни мрежи в специфична инфраструктура на други мрежови оператори, от гледна точка на разполагането и безопасността. В тази връзка са наложителни промени в нормативната уредба, засягаща съответните комунални мрежи, които да уредят този въпрос.

Мерките, които трябва да се предприемат, за да се стимулира предоставянето на достъп до инфраструктурата, при справедливи и разумни условия, включително по отношение на цената, са свързани преди всичко с осигуряването на законосъобразна и конкурентна среда, както и публичност и прозрачност на изградената и изграждаща се инфраструктура и да обхващат:

* предоставяне на пълна информация за наличната инфраструктура;
* обявяване по адекватен начин на предстоящи строителни дейности по изграждане/подновяване на инфраструктурата, за да могат всички заинтересовани страни да участват в изграждането на пасивна инфраструктура;
* осигуряване на възможност за съвместен достъп още на етап издаване на разрешение за строеж;
* предвиждане на ангажимент на частните компании да предоставят достъп до своята инфраструктура за изграждане на високоскоростни електронни съобщителни мрежи;
* създаване на предпоставки за улесняване на преминаването през земеделски земи, горски територии, защитени територии;
* предприемане на хоризонтална мярка в закони, имащи отношение към изграждане на физическа инфраструктура, предназначена да осигурява транспортни услуги, включително железопътни линии, пътища (при изграждане на пътища, мостове, железопътни линии и др.) за предвиждане на свободно пространство за изграждане на високоскоростни електронни съобщителни мрежи.

*2. ИНФОРМАЦИЯ ОТНОСНО СЪЩЕСТВУВАЩАТА ФИЗИЧЕСКА ИНФРАСТРУКТУРА*

С цел ефективно планиране на разгръщането на високоскоростни електронни съобщителни мрежи и за гарантиране на най-ефективното използване на съществуващите инфраструктури, подходящи за разгръщане на електронните съобщителни мрежи, предприятията, които предоставят обществени съобщителни мрежи, следва да имат възможност за достъп до минимално количество информация за наличните и за планираните за изграждане в района на разгръщане физически инфраструктури. Тази минимална информация следва да даде възможност за оценка на потенциала за използване на съществуващата инфраструктура в даден район, както и за намаляване на вредите върху съществуващите физически инфраструктури.

Минималната информация относно съществуващата физическа инфраструктура на мрежови оператор ще включва:

* местоположение и трасе;
* вид на инфраструктурата и текущото й използване;
* звено за контакт.

Предвид броя на възможните заинтересовани страни и за улесняване на достъпа до минималната информация в междусекторен и в трансграничен план, минималната информация, когато е налична в електронен формат в орган от обществения сектор, следва да бъде достъпна чрез единна информационна точка.

Решителна стъпка към повишаване на ефективността и намаляване на разходите за строителни дейности е да бъде създадена реална възможност всички мрежови оператори да предлагат достъп до своята физическа инфраструктура, предназначена да осигурява:

* услуга за производство, пренос или разпределение на: газ, електричество, включително обществено осветление; отопление; вода, включително отвеждане или пречистване на отпадъчни води и канализация, и дренажни системи;
* транспортни услуги, включително железопътни линии, пътища, пристанища и летища.

Наличието на информация относно съществуващата физическа инфраструктура дава възможност за изработването на национална карта на физическата инфраструктура. Въпреки значителните разходи за прилагане на мярката предвид детайлите на картографиране, територията и обема на вече изградената инфраструктура, изпълнението й ще доведе до облекчаване на планирането за бъдещо строителство в дългосрочен план, съкращаване на административните процедури, свързани с изграждането на електронна съобщителна инфраструктура. Картата може да включва: кабелна електронна съобщителна инфраструктура; безжична електронна съобщителна инфраструктура; друга инфраструктура (електропреносна, газопреносна, водоснабдяване и канализация и др.); транспортна мрежа (тръбопроводи по пътища, магистрали и железопътни линии).

В повечето от европейските страни, които са инвестирали в изграждането на мрежи за достъп от следващо поколение, няма създадени карти на национално ниво, а на местно (федерално, общинско) ниво и те използват цифрови бази данни от географските информационни системи (ГИС), актуализирани с инфраструктура за пространствени данни. В някои от тях историческото предприятие е създало база с пространствени данни и при искане от страна на алтернативен оператор, предоставя данни от картата за изградената инфраструктура за конкретна област. Негова функция е също да събира данни от други оператори и да ги съхранява в базата данни.

Съгласно ЗЕС, предприятията предоставящи електронни съобщения, имат задължение да създават и поддържат специализирани карти и регистри на изградените от тях мрежи и инфраструктура и при възможност – информационни системи. Специализираните карти и регистри се изработват с цел документиране на пространственото положение и основните технически характеристики на изградената подземна и надземна съобщителна инфраструктура. В съответствие с разпоредбите на Закона за кадастъра и имотния регистър, съдържанието им и условията и редът за създаването и поддържането им се определят с наредби, издадени от ръководителя на съответното ведомство и министъра на инвестиционното проектиране. Копие от приетите специализирани карти и регистри се предава на Агенцията по геодезия, картография и кадастър и на общинската администрация в цифров вид в определен формат.

Наличието на информация за специализирани карти на различните видове техническа инфраструктура на едно място (единна информационна точка) и възможността всеки оператор да получава навременна информация преди започване на строителни дейности е основен приоритет за реализиране мерките за намаляване на разходите за разгръщане на високоскоростни електронни съобщителни мрежи.

*3. КООРДИНИРАНЕ НА СТРОЕЖИТЕ С ЦЕЛ ПРЕОДОЛЯВАНЕ НА ЗАТРУДНЕНИЯТА, СВЪРЗАНИ СЪС СЪВМЕСТНОТО РАЗПОЛАГАНЕ И ПОЛЗВАНЕ НА ИНФРАСТРУКТУРА*

Своевременното координиране на строежите между предприятията, предоставящи обществени електронни съобщителни мрежи/услуги, както и между тях и други мрежови оператори може да спомогне както за по-бързото и безпроблемно изграждане на високоскоростни електронни съобщителни мрежи, така и да намали финансовите им разходи. За осъществяването му може да допринесе и опростяването на процедурите чрез неприлагане на разрешителен режим на строежи с незначително значение (строително-монтажни работи, при които не се изменя архитектурата на строежа/трасето; сградни отклонения на мрежите и др.). Необходимостта от издаване на разрешения за строителство следва да се преценява от гледна точка на планираните строително-монтажни работи, а не съобразно вида на инсталираната апаратура/оборудване.

Съвместното ползване на мрежови елементи и прилежащи съоръжения (например: канали, проводи, мачти, шахти, кутии, антени, кули и други поддържащи конструкции, сгради или подстъпи към сгради), изисква добра координация и от страна на органите на изпълнителната власт на местно ниво, която да обхваща и своевременното известяване на заинтересованите страни за текущи или планирани благоустройствени дейности, изграждане или ремонт на обществени съоръжения или имущество.

При уреждането на съвместно ползване могат да се прилагат правила за пропорционално разпределение на разходите за съвместното ползване на съоръжението или имота и да се гарантира наличието на подходящи условия за споделяне на инвестиционния риск между предприятията. Ефективна мярка, стимулираща предоставянето за съвместно ползване на инфраструктурата, е споделянето на разходи между дружествата – например, разходите относно поддръжката на инфраструктурата.

Все още не е установена трайна практика за обявяване, взаимодействие и координация на предстоящи строителни дейности, с което да се даде възможност на всички заинтересовани страни да участват в изграждането на тези мрежи. Създаването на единна информационна точка с подходящата база данни, от която мрежовите оператори да могат да заявяват намеренията си и да получават обратна връзка, е важна крачка в процеса по координиране изграждането на мрежи, която би позволила при интерес от изграждане на собствена инфраструктура мрежови оператори да имат възможност да се включат в строителните работи. Тук е от голямо значение активното ангажиране на местните и регионалните органи, тъй като координацията на инженерно-строителните дейности се извършва на тяхна територия.

Общинските администрации играят решаващата роля за съгласуване и одобряване на инвестиционните проекти във връзка с изграждане на бъдеща техническа инфраструктура (водоснабдяване, електроснабдяване, електрификация, топлоснабдяване, газоснабдяване, електронни съобщения и други комунални дейности) на територията на общината.

Ангажирането на общините да провеждат процедурите по съгласуване/одобряване на проектите при обективни и прозрачни, равноправни условия ще е предпоставка за бързото и улеснено изграждане на високоскоростни електронни съобщителни мрежи, чиято безспорна полза е за цялото общество.

В изпълнение на актуализираната секторна политика, предстои да се въведат необходимите механизми на централно и местно ниво, както за реализиране процесите по координация, така и по въвеждане на критерии, при които заинтересованите страни да договарят помежду си разпределението на изразходваните средства, а в случай че не постигнат съгласие да потърсят съдействие от компетентен орган.

*4. ПРОЦЕДУРА ЗА ИЗДАВАНЕ НА РАЗРЕШЕНИЕ*

Към момента изграждането на техническа инфраструктура и в частност на електронната съобщителна инфраструктура, представлява сложен процес, в хода на който възникват множество проблеми от административен характер, и който се отличава с многобройни изискуеми документи (като разрешения за изграждане на мрежи или за разполагане на съоръжения), несъобразени с действителността срокове, редица отговорни инстанции, с които се съгласуват дейностите.

Електронните съобщения се отличават с изключителна динамика и прилагането на процедури и правила, които не отразяват бързите темпове на тяхното развитие, води до ненужно забавяне и усложняване на изграждането и поддържането на модерна мрежа.

Липсата на единна регламентация на правилата и процедурите за издаване на разрешения за строеж води до разнопосочна практика на отделни общини при издаване на разрешения. Непознаването и неспазването на специалните закони от общинските администрации значително затруднява процеса на проектиране.

Необходими са стъпки към по-прозрачен, по-предвидим и по-благоприятен инвестиционен климат в страната, чрез мерки за усъвършенстване и оптимизиране на процедурите, свързани с устройственото планиране, инвестиционното проектиране, строителството и въвеждането в експлоатация на строежите.

За облекчаване на административната тежест за предприятията, които изграждат, поддържат и модернизират електронна съобщителна инфраструктура, респ., намаляване на разходите и ускоряване на разгръщането на високоскоростни електронни съобщителни мрежи, следва да се направят процедурни и институционални промени, чрез които:

* да се оптимизира броя на изискуемите документи при издаване на разрешения за строежи, необходими с оглед разполагането на елементи на електронни съобщителни мрежи;
* да се осигури възможност за подаване по електронен път на заявления за издаване на разрешения за строеж чрез единна точка;
* да се съкратят сроковете за издаване на разрешения/отказ за строеж (до четири месеца от датата на получаване на пълно заявление); отказите за издаване на разрешения от органите на национално, регионално или местно ниво следва да се обосновават въз основа на обективни, прозрачни, недискриминационни и пропорционални критерии и условия;
* да се контролира спазването на сроковете от администрациите, издаващи разрешенията, като се предвиди механизъм за изплащане на обезщетения в случаи на необосновани забавяния;
* да се опростят процедурите чрез неприлагане на разрешителен режим за някои видове строеж, например с незначително значение (строително-монтажни работи, при които не се изменя архитектурата на строежа/трасето, сградни отклонения на мрежите и др.);
* при възможност да се въведе принципа на мълчаливото одобрение при някои видове строежи.

*5. УЛЕСНЯВАНЕ НА ИЗГРАЖДАНЕТО И ПОЛЗВАНЕТО НА ИНФРАСТРУКТУРАТА В СГРАДИ*

Постигането на целите на Програмата на Европа в областта на цифровите технологии и на националната програма „Цифрова България“ изисква разгръщането на инфраструктурата да достигне до места (точки) за достъп в близост до крайните потребители, като същевременно се осигури технологична неутралност посредством физическа инфраструктура (инсталация, вертикални сегменти, канали) в сгради, подготвени за разполагането на високоскоростни мрежи. Разходите за изграждане на такива канали по време на строеж на сградите са много по-ниски, в сравнение с разходите за допълнително оборудване на вече завършени сгради. В изпълнение на актуализираната секторна политика, всички нови или преминаващи през основен ремонт многофамилни сгради тип етажна собственост, следва да бъдат оборудвани с физическа инфраструктура, позволяваща свързването на крайните потребители с високоскоростни мрежи.

За разгръщането на високоскоростни електронни съобщителни мрежи в даден жилищен район ще е от голямо значение за предприятията да могат да поставят крайна точка на своята мрежа в точката за достъп на сградите, независимо дали към този момент има изразен изричен интерес към услугата от страна на абонат, при спазване на условието въздействието върху частната собственост да бъде сведено до минимум, като се възстановява състоянието на засегнатата зона.

Когато крайната точка на мрежата е поставена в точката за достъп на сградата, свързването на допълнителен потребител е възможно на значително по-ниска цена, посредством вътрешно-сградна инсталация, подготвена за разполагането на високоскоростни мрежи, ако такава е изградена.

Най-често срещаните проблеми от предприятията при изграждането на вътрешно-сградна инфраструктура са:

* липса на равнопоставен достъп до сградата (субективни критерии за допускане на различни доставчици, искания за заплащане на месечен наем, при това - определян произволно, за предоставения достъп до сградата);
* изисква се одобрение от най-малко една втора от собствениците (трудности при събиране на собствениците);
* практика за изграждане на паралелни мрежи на няколко предприятия в дадена сграда, което е икономически неоправдано;
* окабеляването, ако изобщо е налично, е изпълнено в много от случаите, чрез усукани метални двойки - липсва достатъчно пространство за разполагане на оптично вертикално окабеляване до помещенията на крайните потребители - фактор, задържащ навлизането на оптични мрежи.

В процеса на търсене на подходящ модел за улесняване на изграждането на инфраструктура в сградите и осигуряване на равнопоставен достъп до нея се очертават няколко аспекта:

* при проектирането на нова сграда и при сгради в процес на обновяване трябва да се предвиди изграждане на обща инфраструктура за телефонни линии, телевизия и широколентов достъп, както и точка за достъп. Подобна законова разпоредба ще се прилага след 31.12.2016 г.;
* въвеждане на облекчен режим за изграждане на вътрешно-сградна инфраструктура и ползването й – може да става, например, по утвърден от съответната община типов проект и подписване на двустранен протокол с председателя на етажната собственост, в рамките на който договарящите се страни ще уточнят условията;
* осигуряване на възможност за всяко предприятие, притежаващо обществена електронна съобщителна мрежа, да може да постави крайна точка на своята мрежа в частни помещения за своя собствена сметка при условие, че въздействието върху частната собственост е сведено до минимум, например, когато е възможно, чрез повторно използване на съществуващата физическа инфраструктура в сградата или чрез осигуряване на пълното възстановяване на засегнатите зони.

*6. ЕДИННА ИНФОРМАЦИОННА ТОЧКА ЗА ДОСТЪП*

Създаването на единна информационна точка с подходящата база данни, от която мрежовите оператори да могат да получават обратна връзка и да заявяват намеренията си, е важна крачка в процеса по координиране на изграждането на мрежи, която би позволила при интерес от изграждане на собствена инфраструктура мрежови оператори да имат възможност да се включат в строителните работи.

Единната информационна точка (ЕИТ) трябва да изпълнява следните основни функции:

* **Осигуряване на достъп до информация за процедурите и общите условия, приложими към строежите.**

Една възможност за реализация на ЕИТ е създаване на интернет портал, чрез който да се осъществява връзка към сайта на отговорното министерство и/или община, където министерството или общината са публикували информация за прилаганите от тях процедури и изисквания, приложими към строежите, в т.ч. на физическа инфраструктура. Чрез ЕИТ е необходимо също така да се предоставя информация за прилаганите от съответния отговорен орган такси (тарифи) за издаване на разрешение за строеж, както и принципите и критериите за определянето им. За целта, първоначално, в изпълнение на актуализираната политика ще бъде извършен анализ на национално ниво относно готовността на общините да осъществяват подобни функции, за да се прецени дали в какви срокове ще се осигури свързаността им с централния портал.

* **Осигуряване на достъп до наличната минимална информация за изградена инфраструктура, подходяща за разгръщане на електронните съобщителни мрежи, както и информация за планирана за изграждане физическа инфраструктура (не по-късно от 1 януари 2017 г.).**

Единната информационна точка (напр., чрез хипервръзка) осигурява за имащите право оператори достъп до минималната информация, която вече е била събрана от органите от обществения сектор, и която е налична в електронен формат.

Условията за достъп чрез ЕИТ до минималната информация трябва да са в съответствие с принципите за пропорционалност, недискриминационност и прозрачност и те трябва да са ясно обявени на сайта на ЕИТ.

На сайта на ЕИТ е необходимо да бъдат посочени критериите и сроковете, при които достъпът до дадена информация може да бъде отказан.

* **Създаване на възможност за подаване по електронен път на заявления за издаване на разрешение за строеж.**

Необходимо е да се създаде функционална възможност предприятията, които предоставят обществени електронни съобщителни мрежи, да подават заявленията си за издаване на разрешение по електронен път чрез ЕИТ.

Следваща стъпка за облекчаване на административната процедура по издаване на разрешение е, при възможност, цялата процедура да може да се развива он-лайн, което ще я направи напълно прозрачна и предвидима.

Реализирането на функциите на ЕИТ (до 1 юли 2016 г.) може да бъде възложено на един или повече компетентни органи на национално, регионално или местно равнище или чрез целево създаден нов орган. Този орган (-и) следва да има правомощия за достъп до база данни за физическата инфраструктура на територията на страната, в т.ч. и до местния кадастър, както и правомощия да изисква от мрежовите оператори информация за изградената от тях или планирана физическа инфраструктура. За целта на първо време следва да се пристъпи към анализ на описаното по-горе състояние на техническата готовност на общините.

Към момента отделни правомощия в тази посока са разпръснати сред множество ведомства - Министерството на инвестиционното проектиране, Министерството на регионалното развитие, Агенцията по геодезия, картография и кадастър, Комисията за регулиране на съобщенията, общинските администрации (съгласно Закона за устройство на територията, там става разрешаване на строителството, координиране и съгласуване на строителни работи, в т.ч. и свързаните с техническата инфраструктура).

Подходящо е функциите на компетентен орган да бъдат възложени на институцията, отговаряща за инвестиционното проектиране и регионалното развитие, чиято дейност е свързана с проектиране, картографиране и строителство в страната.

За целите на успешната реализация на ЕИТ е необходимо максимално съдействие от страна на всички заинтересовани страни, включително органите на местното самоуправление, националните регулаторни органи, респ., органите на централната власт, имащи отговорности, по отношение на засегнатите инфраструктури.

Би могло да се използва опита или да се обмислят възможни полезни взаимодействия с единното звено за контакт, създадено в изпълнение на член 6 от Директива 2006/123/ЕО[[6]](#footnote-6) с цел използване на вече създадени и получили популярност структури.

Независимо от подхода, който ще бъде възприет, във всички случаи е необходимо да се осигурят ресурси (финансови и експертни) за обезпечаване на работата на компетентния орган/портала и за неговото адекватно функциониране. Това ще наложи извършването на съответни нормативни промени, обезпечаващи функциите на органа по събиране, поддържане и предоставяне на необходимата информация.

За покриването на разходите за изпълнение на възложените функции компетентният орган може да налага такси за използване на ЕИТ.

*7. ОРГАНИ ПО РЕШАВАНЕ НА СПОРОВЕ*

Предвид сложността на предвидените мерки за намаляване на разходите при изграждането на високоскоростни електронни съобщителни мрежи, е възможно да възникне спор между мрежовите оператори по въпроси, свързани с: достъпа до съществуваща физическа инфраструктура, включително в сгради; прозрачност по отношение на информацията за физическата инфраструктура и планираните строежи; координация на строежи.

В тази връзка ще се създадат условия, когато страните не постигнат споразумение по конкретни условия, права и задължения, включително цена, когато това е приложимо, да отнесат въпроса до компетентния национален орган за уреждане на спорове, като това не засяга възможността на всяка от страните да отнесе случая до компетентния съд.

В съответствие с принципа на субсидиарност и без да се засяга възможността за налагане на регулаторни задачи, следва да се определи най-подходящия орган в съответствие с националната система за разпределяне на компетентността и правомощията, като той следва да е правно обособен и функционално независим от мрежовите оператори.

По подразбиране, националният регулаторен орган в областта на електронните съобщения следва да взема отношение при спорове между предприятия, предоставящи електронни съобщителни мрежи и услуги, предвид неговия експертен опит, правомощия и независимост.

Когато въпросът е отнесен от страните към определения национален орган за уреждане на спорове, той издава решение за уреждане на спора в най-краткия възможен срок и при всички случаи в рамките на два месеца, освен при изключителни обстоятелства. При решаването на спора страните предоставят всичката необходима информация и активно си сътрудничат с органа за решаване на спорове. При възникнал спор между мрежовите оператори на различни видове техническа инфраструктура секторните регулаторни органи осъществяват взаимодействие и координация за решаване на спора въз основа на законова уредба, предвиждаща правила, приети с решения на съответните регулаторни органи. В тези случаи регулаторните органи се произнасят с обвързващи решения. Всички решения, които се вземат от националните регулаторни органи за решаване на спорове, подлежат на съдебно обжалване в съответствие с националното право.

При възникнал спор между мрежови оператори и органи на местното самоуправление съдействие за решаване на спора оказват областните управители, в случай че спорът обхваща повече от една община в рамките на дадена област. Секторните регулаторни органи също могат да се включат в решаването на спора. Общинските съвети в съответната община вземат решение по спора в най-краткия възможен срок и при всички случаи в рамките на два месеца, освен при изключителни обстоятелства. Засегнатото предприятие има право на обезщетение от съответните общински органи в случай на претърпени вреди поради забавено произнасяне на общинския съвет.

Ако и друга инфраструктурната компания участва в спора с органите на местното самоуправление, той се отнася към компетентния съд. Основната роля на националните регулаторни орган в случаи, когато има замесени и други инфраструктурни компании в спорове с общински органи е да предоставят препоръчителни разяснения на база компетенциите и правомощия си.

При решаването на спора страните предоставят всичката необходима информация и активно си сътрудничат с органа/органите за решаване на спорове. Всички решения, които се вземат от националния компетентен орган/и за решаване на спорове, подлежат на съдебно обжалване в съответствие с националното право.

**V. ЗАЩИТА НА ПРАВАТА И ИНТЕРЕСИТЕ НА КРАЙНИТЕ ПОТРЕБИТЕЛИ**

Провеждането на политика за защита на интересите и правата на крайните потребители, за повишаване на тяхната информираност и удовлетвореност, е един от основните приоритети в областта на електронните съобщения за целия Европейски съюз. Политиката в тази област цели да стимулира ефективната конкуренция на пазара, като същевременно гарантира задоволяване на основните потребителски нужди и защитава правата им.

Повишаване на доверието на потребителите към предлаганите услуги и поверителността на личните им данни е предпоставка за извличане на максимална полза от бързо развиващия се и все по-мащабен пазар на съобщителни услуги. Развитието на интернет, цифровото наземно и спътниково радио- и телевизионно разпръскване, цифровите кабелни телевизионни системи, чрез които се предлагат интерактивни услуги, изисква прилагане на подходящи мерки за адекватна защита на интересите на потребителите.

Основно право на потребителите е да имат все по-голям избор между конкурентни доставчици и широк спектър от качествени услуги и да имат информация за предоставяните услуги, тарифите, качествените параметри на услугите. Наличието на съпоставима информация относно продукти и услуги е от първостепенно значение за това крайните потребители да са в състояние да преценят самостоятелно офертите – така се повишава и доверието в услугите и се упражнява правото на избор.

Защитата на интересите на потребителите винаги е във фокуса и на българското законодателство с акцентиране върху осигуряването на качествени съобщителни услуги, с възможност за потребителите за информиран избор, при предварително известни условия на договорните отношения, прозрачни и равнопоставени, на приемливи цени.

Все още обаче се наблюдава предоставяне на непълна или неразбираема информация по отношение на някои от реквизитите на общите условия и особено на индивидуалните договори. Предприятията използват различни подходи при съставянето на отделните клаузи при сключването на индивидуални договори, което продължава да затруднява потребителите. Дългите договорни срокове и размерът на неустойките при предсрочно прекратяване на договорите затрудняват потребителите да се възползват от конкурентната среда и да сменят доставчика си, когато това е в техен интерес, вкл., имат възпиращ ефект по отношение на сключване на нови срочни договори дори и при изгодни тарифни планове.

Като се има предвид предназначението на неустойките, а именно – да компенсират доставчика за евентуални загуби от предсрочно прекратяване на минималния срок на договора с оглед на направените разходи, предвидените неустойки следва да се формират на разходоориентиран принцип, като отразяват действителните разходи, които предприятието ще си спести от предсрочното прекратяване. Дължимите от потребителите неустойки трябва да бъдат в справедлив размер, като стъпка в тази посока би било въвеждането на „таван“ на размера на неустойките.

Изискуемите към момента компенсации на практика имат задължаващ характер за потребителите, които въпреки желанието си да сменят доставчика, не могат да го направят поради невъзможността да заплатят високите неустойки.

Друг важен фактор е възможността потребителите да избират доставчика, който най-добре отговаря на техните специфични нужди. Преносимостта на номерата има доказани предимства както за потребителите, така и за подобряване конкурентната среда в електронните съобщения. Тя има положителен ефект обаче само тогава, когато разходите от гледна точка на пари, време и усилия са достатъчно ниски в сравнение с цената на услугата.

Наличието на прозрачна, точна и навременна информация относно смяната на доставчика дава увереност на потребителите да пристъпват към подобна смяна, като пренасянето и активирането на номерата трябва да се изпълнява във възможно най-кратък срок. Смяната на доставчика не трябва да е възпрепятствана от законови, технически или процедурни пречки, включително от договорни условия и такси. Уреждането на неплатени сметки не следва да е условие за изпълнение на искането за пренос на номер.

Цялостният процес на пренос на номер и смяна на доставчик се контролира от Комисията за регулиране на съобщения, която може да налага пропорционални мерки за защита на крайните ползватели, по подходящ начин, по време на целия процес на смяна на доставчика, включително да налага подходящи санкции, необходими за свеждане до минимум на рисковете от злоупотреба или закъснение и прехвърлянето на крайните ползватели към друг доставчик, без тяхно съгласие.

|  |
| --- |
| В краткосрочен план следва да се предприемат още стъпки и да се положат усилия, за **да се гарантират правата на потребителите на електронни съобщителни услуги, както и да се упражнява ефикасен контрол по спазването на тези права:*** задължителна преддоговорна и договорна информация: процедурите по прекратяване на договорите за предоставени услуги да бъдат в съответствие с договорените, да са ясни и разбираеми за потребителите и да спестяват време;
* повече прозрачност и възможности за избягване на „неприятни изненади“ от фактурираните суми;
* при подадено предизвестие за прекратяване на договора, дори и при неплатена дължима сума към датата на подаване на заявлението, услугата да спре да се предоставя на същата дата или най-късно на следващия ден, а задълженията да се търсят по досега съществуващия ред;
* въвеждане на „таван“ на размера на неустойките при предсрочно прекратяване на срочни договори;
* при сключването на индивидуални договори да се прилага правилото на изрично писмено съгласие на абоната относно всяка от допълнително предлаганите услуги и условията за продължаването на договора, а не въз основа на настоящия изричен отказ;
* задължение за доставчиците да осигуряват безпрепятствен достъп на крайните потребители до всяко съдържание, приложения или услуги, при скорости, които отговарят на съответните абонаментни планове;
* насърчаване и по-широко популяризиране на способите за извънсъдебно решаване на споровете, при които водещо е доброволното начало, включително, чрез онлайн механизми.
 |

Основен фактор за социална защита на потребителите в областта на електронните съобщения е задължението за предоставяне на универсална услуга (ЗПУУ), основаващо се на осигуряване на защита в случаите, в които пазарните сили сами по себе си не осигуряват достъп до основни услуги за потребителите на поносима цена, особено за живеещите в отдалечени райони или за хора с ниски доходи или с увреждания. С цел постигането на трите цели на концепцията за социална защита, а именно наличие, поносима цена и достъпност, едно или няколко изрично определени предприятия могат да бъдат задължени да доставят такива основни услуги.

Гарантирането на достъп на всички крайни потребители до гласови услуги и услуги по пренос на данни, включително „функционален достъп до интернет“, като се сведе до минимум изкривяването на пазара, е задължение на всяка една държава от ЕС.

Европейската комисия прави периодичен преглед на обхвата на универсалната услуга в контекста на социалните, икономическите и технологичните промени, като отчита по-специално мобилността и скоростта на пренос на данни. В периода след последния преглед се наблюдава нарастваща степен на навлизане на мобилните услуги и намаляване на техните цени - конкурентното предлагане на мобилни комуникации води до широко разпространен достъп до мобилни комуникации на поносими цени, което елиминира риска от социална изолация.

Макар и концепцията за традиционната универсална електронна съобщителна услуга да изглежда остаряла, засега Комисията не смята за необходимо да я променя нито да направи изменения по отношение на принципите за универсалната услуга като инструмент за предотвратяване на социалната изолация - на този етап не би било подходящо да се разшири обхвата или да бъде възложено задължение за широколентов достъп при определена скорост на пренос на данни, преди решение на ниво ЕС.

Независимо от това, Комисията продължава да наблюдава развитието на пазара на широколентови услуги, включително по отношение на неговия социален контекст.

На национално ниво, регулаторният орган следи тенденцията предлагане/задоволяване на крайните потребители с услугите от обхвата на универсалната услуга на национално ниво и ежегодно изготвя обобщен доклад за степента на задоволеност на обществото с универсална услуга. Възможно е да бъде направена обществена консултация относно продължаване на предоставянето на всички настоящи елементи, включени в обхвата на универсалната електронна съобщителна услуга, от гледна точка на съвременните потребности на населението и, ако се счете, че по отношение на някои от тях са достатъчно задоволени тези потребности съгласно годишните регулаторни доклади.

**VІ. ЗАЩИТА НА ЛИЧНИТЕ ДАННИ И ПРАВОТО НА НЕПРИКОСНОВЕНОСТ НА ЛИЧНИЯ ЖИВОТ В ЕЛЕКТРОННИТЕ СЪОБЩЕНИЯ**

Защита на личните данни е основно право. В съвременното общество преносът, обработката и съхранението на голям обем от информация често включват и лични данни. Успешното развитие на електронните съобщителни услуги в голяма степен зависи от доверието на потребителите в доставчиците на услуги, свързано с неприкосновеността на личния им живот.

Осигуряването на ефективна защита на личните данни е основен приоритет на политиката не само на европейско, но и на национално ниво. В националното законодателство общата рамка за защита на правата на физическите лица при обработването на личните им данни се определя в Закона за защита на личните данни, а Законът за електронните съобщения, като специален закон, урежда допълнителни изисквания, отразяващи спецификата на отношенията между предприятията и техните крайни потребители, при предоставянето и ползването на електронни съобщителни услуги.

Друг важен аспект от защитата на личните данни е съхраняването на събираните от предприятията данни за абонатите. Това е залегнало в Директива 2006/24/ЕО за запазване на данни, създадени или обработени, във връзка с предоставянето на обществено достъпни електронни съобщителни услуги или на обществени съобщителни мрежи. Директивата за запазване на данни изисква от доставчиците на телекомуникационни услуги да съхраняват информация за трафик и данни за местоположението, свързани с фиксирана и мобилна телефония, достъп до интернет, електронна поща и телефония, за период от най-малко шест месеца (и не повече от две години), както и да я предоставят при поискване на правоприлагащите органи за целите на разследването, разкриването и преследването на сериозни престъпления и тероризъм.

С решение от 8 април 2014 г. Съдът на ЕС обяви тази директива за недействителна, което ще наложи внимателен преглед на законовите разпоредби и тяхното съобразяване с изискванията на Хартата на основните права на ЕС. Аргументите на Съда в Решението извеждат на преден план принципния въпрос относно постигането на баланс между поддържането на високо ниво на сигурност и неприкосновеността на личното пространство.

От голямо значение ще бъде преценката на последиците от Решението на Съда на ЕС за обявяване на Директивата за съхраняването на данни за невалидна и предоставяне от ЕК на информация за извършения анализ и намеренията за евентуална бъдеща регламентация в областта.

Директивата е въведена в националното ни законодателство (основно в ЗЕС), като са предвидени достатъчно сериозни гаранции за спазване правата на гражданите – достъп до съхранените данни се осъществява единствено за разкриването на тежки престъпления (наказуеми с над 5 години) и то с разрешение на съда.

Ефективната защита на тайната на съобщенията и защитата на личните данни, в съответствие с чл. 7 и 8 от Харта на основните права на Европейския съюз, ще повиши доверието при ползването на електронните съобщителни услуги, което е основен фактор за увеличаване на потреблението и, съответно, развитие на ключовия за съвременната икономика сектор на електронните съобщения. Доколкото трябва да се гарантира и провъзгласеното от чл. 6 на Хартата право на всеки не само на свобода, но също така и на сигурност, следва да бъдат намерени балансирани решения за подпомагане предотвратяването, разкриването и разследването на тежки престъпления, без това да води до нарушаване на правата на гражданите.

Необходимостта и условията за съхраняване на трафични данни следва да се прецени от правораздавателните органи в светлината на Решението на Съда на ЕС, като се отчетат и изискванията на Хартата на основните права в Европейския съюз.

**VІІ. НЕУТРАЛНОСТ НА МРЕЖАТА**

Неутралността на мрежата е принцип, при който всички електронни съобщения, които преминават през интернет се третират еднакво без дискриминация, ограничение или намеса, независимо от подателя, получателя, вида, съдържанието, устройството, услугите или приложението.

Интернет дължи голяма част от успеха си на факта, че през последните десетилетия се разви като отворена платформа за иновации с лесен достъп за крайните потребители и доставчиците на съдържание и приложения. Основна роля за постигането на този успех е и факта, че развитието на интернет се осъществява главно на търговска основа, без регулаторна намеса. Съществуващата регулаторна рамка на ЕС в областта на електронните съобщения въвежда някои общи принципи на неутралността на мрежата, целящи да гарантират на крайните потребители достъп до информация и възможност да я разпространяват или да ползват приложения и услуги по свой избор.

Управлението на трафика е инструмент, използван от доставчиците на интернет услуги, за ефективна защита на сигурността и целостта на мрежите, както и за ограничаване предаването на нежелани и вредни съобщения. Управлението на трафика е от съществено значение и за предоставянето на определени услуги в реално време (като IPTV и видео конферентна връзка), които могат да изискват приоритизация на трафика за осигуряване на по-високо качество на обслужване.

Проучванията и анализите на ЕК и на Органа на европейските регулатори в областта на електронните съобщения (BEREC) показват, че някои доставчици на услуги за достъп до интернет, използват практики за управление на трафика, които водят до неоправдано или дискриминационно блокиране или забавяне на определени приложения.

Това поставя и едно от най-сериозните предизвикателства пред политиката и регулирането, а именно да се намери правилният баланс между гарантирането на мрежовата неутралност и разумното и отговорно управление на трафика от страна на интернет доставчиците.

Мониторингът на качеството на услугите за достъп до интернет, в контекста на неутралността на мрежата е важен процес, който изисква да се повиши и подобри капацитета на националните регулаторни органи при оценяване потенциалното влошаване на качеството на услугите. Прозрачността по отношение предлагането на услуги за достъп до интернет (като цена, качество и други условия на договора) позволява на крайните потребители да сравняват услугите, предлагани от различни доставчици, което засилва конкуренцията на пазара.

Предвид последните предложения на ниво ЕС за въвеждане на по-стриктно регулиране за гарантиране неутралността на мрежата, трябва да се отчита, че в един толкова динамичен пазар, какъвто е този за достъп до интернет и съдържание, въвеждането на такова регулиране може да бъде непродуктивно и да се окаже твърде трудно да се адаптира към бързо променящата се ситуация в някакъв бъдещ момент.

Политиката по отношение на неутралността на мрежата трябва да поддържа идеята за прилагане на по-общи принципи в регулирането, като се прилагат най-добрите практики за управление на трафика от страна на доставчиците и се прилага регулаторен надзор по отношение качеството на услугата за интернет достъп.

**VIII. ограничени ресурси** **- радиочестотен спектър и позиции на геостационарната орбита**

*1. Радиочестотен спектър*

Глобалното развитие на пазара на електронни съобщения и въвеждането на нови технологии, задоволяващи потребностите на бизнеса и населението от съвременни, технологично ефективни и качествени съобщителни и информационни услуги на достъпни цени, изискват осигуряването на достатъчен хармонизиран честотен ресурс.

Членството на Република България в Европейския съюз включва провежданата политика в областта на използването на радиочестотния спектър да отговаря на приетата многогодишна програма за политика в областта на радиочестотния спектър, приета с Решение 243/2012/ЕС. С нея се цели, чрез стратегическото планиране и хармонизирането на използването на спектъра, да се гарантира на функционирането на единен вътрешен пазар за електронните съобщения в Съюза, включващ технологичното развитие не само в сферата на съобщенията, но и в научноизследователската дейност, космическото пространство, транспорта, енергетиката и аудио-визуалните политики.

Европейският съюз отчита, че е изправен пред експоненциален растеж на безжичния пренос на данни. Задоволяването на нарастващите нужди от радиочестотен спектър за безжична свързаност се ограничава от липсата на свободен спектър и от високата цена, свързана с преразпределението на радиочестотен спектър за нови приложения. За задоволяването на нарастващото търсене и по-ефективното използване от решаващо значение са нововъведенията. Очакванията са в следващите години технологичният напредък да даде възможност на все по-голям брой потребители да споделят едновременни права на достъп до дадена радиочестотна лента. Регулаторната среда обаче трябва да позволи това да се осъществи.

В тази връзка през следващия четиригодишен период е необходимо да се ускорят националните действия, свързани с хармонизирано използване на радиочестотния спектър в рамките на Европейския съюз и международните организации, в които членува страната. Това включва продължаване на насърчаването на достъпността до нови потребителски продукти и технологии като гаранция, че потребителите приемат прехода към цифрови технологии и по-конкретно, да започне предоставянето и използването на цифровия дивидент. Основният акцент остава върху пълното хармонизиране на радиочестотния спектър и осигуряването на ефективното му използване в честотните ленти 790 - 862 MHz, 880 - 915 MHz, 925 - 960 MHz, 1710 – 1785 MHz, 1805 - 1880 MHz, 1900 - 1980 MHz, 2010 - 2025 MHz, 2110 -2170 MHz, 2,5 - 2,69 GHz и 3,4 - 3,8 GHz, предвидени за осъществяване на обществени електронни съобщения.

***1. 1. Честотен обхват 800 MHz („цифров дивидент“)***

У нас едно от основните предизвикателства продължава да е освобождаването на радиочестотния обхват 800 MHz (т.нар. „цифров дивидент“), който понастоящем се ползва за военни цели. Същевременно, това е и най-привлекателния за бизнеса ресурс за развитие на LTE услуги в България. По исторически причини до 1989 г. всички радио- комуникационни и навигационни средства и системи, които са въвеждани на въоръжение в Българската армия, са предимно съветско производство. По силата на историческите дадености диапазонът се ползва от Военновъздушните сили на Българската армия. Това оборудване работи в радиочестотни ленти, които поради бързото развитие на безжичните комуникации са хармонизирани на ниво ЕС за ползване за граждански нужди. Направени са редица анализи, предложения и планове, но досега не е започнало освобождаването. Българската страна е информирала многократно ЕК за съществуващия проблем, като е нотифицирала службите на Комисията за ползване на обхвата за военни цели до изваждане от употреба на военните системи. Като цяло, най-належаща се оказва необходимостта от модернизиране на самолети МиГ-29, във връзка с изпълнението на поети от Република България ангажименти за носене на дежурство по „Air Policing“ в интегрираната система за противовъздушна отбрана на НАТО. За целта е необходимо да се постигне политическо решение, като единият подход е свързан с използването на самолети МиГ-29, посредством модернизация на авиониката им, което е равнозначно на осигуряване на необходимите финансови средства. Прилагането на тази мярка възлиза ориентировъчно на около 150 млн. лв. Освен това изпълнението й изисква технологично време, което допълнително усложнява въпроса.

Наложително е предприемането на конкретни ефективни политически мерки в краткосрочен план, които да обезпечат необходимите допълнителни средства в бюджета на Министерството на отбраната от 2015 г. за стартиране на процеса по модернизация на самолети МИГ-29/придобиване ескадрила нови изтребители (втори възможен подход) и освобождаването на заетия ресурс да започне във възможно най-кратки срокове.

***1. 2. Честотен обхват 700 MHz (втори „цифров дивидент“)***

Особен акцент се поставя върху споделено използване на обхвата **(**диапазона) 700 MHz (694 - 790 MHz). Още през 2012 г. на Световната конференция на МСД започват обсъждания за бъдещето използване на този радиочестотен спектър. Преобладава мнението, че диапазонът е изключително подходящ за предоставяне на безжични широколентови услуги. Притежава по-добри характеристики за разпространение на сигналите, което би стимулирало бизнеса да предоставя услуги в отдалечени и слабо населени райони. През 2013 г. Европейската комисия стартира инициатива за използване на диапазон 700 MHz, като даде мандат на Европейската конференция по пощи и далекосъобщения да разработи група от общи минимални изисквания и ограничителни условия за използването на спектъра в обхват 700 MHz за мобилните широколентови услуги. В мандата се посочва, че тези условия трябва да са достатъчни, за да позволят на държавите-членки да разгърнат широколентовите мобилни услуги в радиочестотната лента 700 MHz. Позицията на Европейската конференция по пощи и далекосъобщения по повод мандата, ще послужи най-вероятно за основа на обвързващо решение на ЕК относно техническите условия за използването на този спектър за мобилни услуги.

В България предпоставка за използване на диапазона 700 MHz е спирането на аналоговата и въвеждането на ефирната цифрова телевизия По отношение на радиочестотния обхват 700 MHz министерството проведе обществена консултация относно интереса към предоставяне на този ресурс за развитие на безжични широколентови услуги. Поради факта, че у нас в момента 700 MHz се използва както за наземно цифрово телевизионно радиоразпръскване, така и за нуждите на Министерството на отбраната, получени бяха противоречиви становища, които не се отличават и от световната тенденция за противоположните мнения на занимаващите се с радиоразпръскване и интересите на мобилната индустрия. Резултатите показаха, че представителите на бизнеса в страната все още не са готови за стъпки за съвместно използване на честотен спектър. Основните доводи се свеждат до необходимостта от инвестиции в оборудване, необходимост от пренастройване и ограничаване на възможностите за използване на наличното, изразени притеснения от очертаващата се конкуренция при налагането на подхода за споделено използване на радиочестотния спектър и др.

В този смисъл от съществено значение е вземането на решение на световно ниво по време на Световната радиоконференция на Международния съюз по далекосъобщения през 2015 г. относно предоставянето на обхвата 700 MHz за безжични широколентови услуги и конкретизирането на датата. Към момента, държавите-членки на ЕС обсъждат разпределянето на т.нар. „втори цифров дивидент“ за мобилни широколентови услуги, като позициите са ориентирани около предоставянето му до 2020 г., а окончателното му освобождаване от ползване за целите на радиоразпръскването да стане най-късно до 2030 г. Този вариант е свързан и с предвиждане на евентуални компенсации за предприятията, занимаващи се с радиоразпръскване. Националният регулатор, като отчете резултатите от обществената консултация, проведена от Министерството на транспорта, информационните технологии и съобщенията (публикувани на интернет страницата на министерството), може да извърши оценка на ефективността на ползването на обхват 700 MHz в контекста на възможностите за бъдещо преразпределение от гледна точка на потенциалните ползи и в зависимост от инвеститорския интерес, преди провеждането на следващата Световна радиоконференция. В зависимост от оценката ще бъдат направени съответните изменения в Националния план за разпределение на радиочестотния спектър.

***1. 3. Честотни ленти 876-880 MHz и 921-925 MHz, предназначени за GSM-R (Global Systems for Mobile Communications – Railway)***

Въвеждането на GSM-R стандарт в железопътната мрежа се изисква от задълженията на Република България за прилагане на единни Европейски норми по отношение на осигуряването на безпрепятствен трансграничен железопътен транспорт и оперативна съвместимост (Директиви 96/48/ЕО и 2001/16/ЕО за оперативна съвместимост на транс-европейските високоскоростна и конвенционална железопътни системи) и техническата необходимост от осигуряване на диспечерски влакови радиовръзки, в изпълнение на действащите нормативни разпоредби за безопасност на движението на влаковете. За целта е осигурен ограничен ресурс – радиочестотен спектър и са проведени тестове. Предстои поетапно изграждане на клетъчната мрежа от подвижната радиослужба за железопътни приложения (GSM-R) за покриване на територията на цялата страна. С освобождаването на този ресурс ще бъде разрешен дългосрочно въпроса относно развитието на GSM-R (862-960 MHz) в други жп участъци в рамките на следващия програмен период.

***1. 4. Честотни обхвати 900 MHz, 1800 MHz, 2 GHz и радиочестотни ленти 2,5 - 2,69 GHz и 3,6 - 3,8 GHz***

Понастоящем, в 900 MHz обхват, 67,2 MHz са предоставени за безжични широколентови услуги. Налице е свободен честотен ресурс в следните радиочестотни обхвати: 1800 MHz, 2GHz и радиочестотната лента 3,6 - 3,8GHz, което вероятно произтича от политическата и икономическата ситуация. Независимо от това, препоръчително е да се обсъдят с бизнеса възможни решения и да се предложат регулаторни мерки за стимулиране на ползването на незаетия ресурс от гледна точка на неговата ефективност.

През 2014 г. започна освобождаването на обхвата 2,5 – 2,69 GHz, подходящ за LTE,от Националната служба за охрана в четири големи града – София, Варна, Бургас и Благоевград. През 2015 г. освобождаването трябва да приключи на територията на цялата страна със средства от държавния бюджет в размер на 5 820 хил. лв.

*2. РЕГУЛИРАНЕ НА РАДИОЧЕСТОТНИЯ СПЕКТЪР*

Важна насока в дейността на регулаторните органи е предотвратяването на натрупването на права за ползване на спектъра или т.нар. „презапасяване“, пораждащо господстващо положение, както и на последиците от продължителното неизползване на предоставени права за ползване на честотен ресурс или неефективното му използване. По отношение на заетия, но практически неизползваем ресурс в държавите от ЕС и в рамките на обсъжданията към Европейската комисия се разглеждат мерки за съкращаване на сроковете на издадените разрешения (*use it or lose it*), в случаите, когато не се използва ефективно ресурса, което е съпроводено със съответни компенсационни схеми. Подобни действия могат да се предприемат от националния регулатор, когато е целесъобразно за целите на оптимизиране на ползването на ограничения ресурс. Повишаването на ефективното ползване на ограничения ресурс – радиочестотен спектър може да се постигне и в рамките на законодателна инициатива, чрез съкращаване на сроковете на издадени разрешения след определен период от време на неизползване или на неефективно ползване на ресурса, което може да включва и компенсиране при предсрочно прекратяване.

В следващите години следва да се продължи изпълнението на първата програма за политика в областта на радиочестотния спектър в държавите от ЕС, заложена в Решение № 243/2012/ЕС на Европейския парламент, за прилагането на възможно най-подходящата и облекчена система за даване на разрешения по такъв начин, че да се постигне максимална гъвкавост и ефикасност при използването на спектъра. Системата за даване на разрешения да се основава на обективни, прозрачни, недискриминационни и пропорционални критерии, като осигури за предприятията, осъществяващи електронни съобщения, възможно най-много хармонизиран с ЕС радиочестотен спектър, както и утвърждаване на вторичен пазар на права на ползването му. При организирането на процедури за подбор за предоставяне на права за използване на радиочестотния спектър е необходимо да се съблюдават изискванията на ЕС за насърчаване на конкуренцията и инвестициите за използване на радиочестотния спектър като обществено благо, при осигуряване едновременното съществуване на нови и вече съществуващи услуги и за ефикасното използване на мрежи, устройства и приложения.

Вариант за осигуряване на по-голяма гъвкавост и повишаване на икономическата ефективност е колективното (споделеното) използване на радиочестотния спектър, като се осигури достъп на неопределен брой независими ползватели и/или устройства до радиочестотен спектър в същия честотен диапазон, по едно и също време и в определен географски регион, съгласно добре определен набор от условия. Това ще стимулира развитието на вътрешния пазар и ще насърчи появата на нови цифрови услуги в условия на ефективна конкуренция.

Политиката на ЕС насърчава споделеното използване на радиочестотен спектър на вътрешния пазар за задоволяване на нарастващите нужди от безжична свързаност. Разглежда се възможността за постигане на дивидент от споделяне на ресурси от радиочестотен спектър. Важно условие за неговата реализация е постигането на ползи за всички потребители. Според вижданията в ЕС развитието на безжични широколентови комуникационни услуги, с осигуряване на едновременното съществуване на различни приложения, следва да се насочва в дециметровия обхват 470 - 790 MHz.

За прилагане на решенията и препоръките на ЕС, регулаторният орган (подобно на останалите регулатори в ЕС) следва да стимулира споделено използване на радиочестотен спектър, като предприеме действия за:

* въвеждане на изисквания за взаимна отговорност на ползвателите във връзка с осигуряване на приемливи граници за смущенията и подходящи стратегии за намаляването им;
* инициативи за осигуряване на правна сигурност по отношение на приложимите правила и условия, процедури за правоприлагане, прозрачност за допусканията за съвместимост и правата на защита;
* създаване на стимули за инвестиране в подобрени технологии, от полза за заварените и допълнителните потребители, като в същото време се предпазва и се насърчава конкуренцията;
* определянето на широки радиочестотни канали за развиване на RLAN, както и предоставяне на прогнози за претоварването, за да се повиши предсказуемостта и надеждността на най-важните споделени радиочестотни ленти;
* гарантиране, че всяко преминаване от изключителни права на използване към споделено използване засилва конкуренцията от страна на допълнителни потребители и по-специално не създава неправомерни конкурентни предимства за настоящи или бъдещи притежатели на права.

Ефективното управление на радиочестотния спектър е основно предварително условие за създаване на единен цифров пазар, което ще залегне в дневния ред на европейските институции, тъй като ще допринесе пряко за постигането на целите на Стратегията „Европа 2020“. На национално ниво, това ще наложи актуализацията на държавната политика в областта на управлението на радиочестотния спектър с оглед изпълнението на целите на настоящата секторна политика през периода 2015 - 2018 г. и в съответствие с решенията на Световната радиоконференция към Международния съюз по далекосъобщения, която ще се проведе през 2015 г.

*3. ПОЗИЦИИ НА ГЕОСТАЦИОНАРНАТА ОРБИТА*

За успешното осъществяване на международния координационен процес от ключово значение е проактивното сътрудничество от страна на заинтересованите предприятия. За целта е разработена процедура за осъществяване на кореспонденция при осъществяване на международна координация на спътникови системи на геостационарната орбита, която да следват предприятията, регулатора и министерството, когато е необходимо. Разработената процедура е насочена към подобряване на взаимодействието между заинтересованите страни на национално ниво, вземайки под внимание компетенциите на ангажираните институции при провеждане на международна координация на позициите на геостационарна орбита и радиочестотните назначения за съответните спътникови системи, след публикуване на двуседмичния циркуляр на Бюрото по радиосъобщения към Сектора по радиосъобщения на Международния съюз по далекосъобщения (МСД) за международната информация за честотите BRIFIC (BR International Frequency). Съгласно процедурата международната координация се извършава от регулатора, като се отчете становището на заинтересованото предприятие. На ниво политико-определящи органи възражения от страна на българската администрация срещу евентуални радиосмущения от чужди спътникови системи, чрез изходяща писмена кореспонденция се подават от министерството, съгласувано с предприятието, до съответната нотифицираща администрация до изтичане на регламентирания четиримесечен срок за представяне на възражения по съответния BRIFIC с оглед защита на националния интерес. Регулаторният орган е упълномощен за работа със специализирания софтуер на Бюрото по радиосъобщения към МСД – SpaceCom, чрез който може да изпраща електронни възражения, когато това е необходимо.

Таксите, които се заплащат на МСД за спътниковите заявки са определени с Решение 482 на Съвета на МСД. Допълнителните заявки за провеждане на извънпланова координация се заплащат от заинтересованите предприятия. Съгласно изискванията на Решение 482, всяка държава-членка има право на една безплатна публикация в годината, като администрацията сама посочва коя заявка да се счита за безплатна. С цел равнопоставеност на предприятията, при евентуално желание от страна на повече от едно предприятие за подаване на заявка до МСД ежегодното еднократно право на безплатна спътникова заявка се предоставя на ротационен принцип.

През следващия четиригодишен период следва да се наблегне върху повишаване на ефективността на взаимодействието между КРС, предприятията, министерството и МСД с цел успешно приключване на започналите регулаторни процедури по международна координация на спътникови системи на геостационарната орбита.

**IХ. НАЗЕМНО ЦИФРОВО РАДИОРАЗПРЪСКВАНЕ**

Наземното разпространение на звукови сигнали продължава да бъде сред най-важните източници на информация, достъпни за гражданите и в това си качество е важен фактор при формирането на ценностната система и мнението на хората. То продължава да осигурява многообразен набор от безплатни програми, допринася за медийния плурализъм, културното и езиково многообразие, свободата на словото, утвърждава конкуренцията между доставчиците на медийни услуги.

Наземното радиоразпръскване в страната се осъществява в определените от Национален план за разпределение на радиочестотния спектър обхвати с използване най-вече на класическите аналогови технологии. За това способства реалния пазар, осигуряващ на потребителите евтини радиоприемници, често комбинирани с допълнителни удобства като RDS (Radio Data System) и музикални устройства - плейъри с възможност за възпроизвеждане музикални файлове чрез използване на външни носители.

Към момента нашата страна все още изостава с внедряването на системите за цифровото радиоразпръскване. Като подходящ се предвижда плавният преход от аналогово към цифрово радиоразпръскване, като цифровите и аналоговите мрежи ще съществуват паралелно и ще се конкурират от гледна точка на качеството и новите си информационни възможности. Този подход следва да доведе и до постепенното насищане на пазара на приемни устройства на приемливи цени за цифрово радиоразпръскване по системата DAB (Digital Audio Broadcasting) и DRM (Digital Radio Mondiale).

С въвеждането на наземно цифрово телевизионно радиоразпръскване, част от радиопрограмите се разпространяват съвместно с телевизионните програми, с използване на възможностите на цифровите мултиплекси. В изпълнение на приетите политики, стратегии и планове са стартирани проекти за цифрово разпространение на радиопрограми. Все повече потребителите използват възможностите на безжичния (Wi-Fi) интернет за IP радио.

Преминаването към наземно цифрово радиоразпръскване ще осигури приемане на радиопрограми с високо качеството на звучене, възможност за използване във всички честотни диапазони, съвместно предаване на данни и звук, избор на режими за оптимизация на пропускателната способност/качество и надеждност/устойчивост на приемането, ефективно използване на ограничения природен ресурс- радио честотния спектър. Следва да се отбележи, че при цифровото радио не съществува силен икономически интерес като оползотворяването на цифров дивидент. Една от важните ползи за обществото при внедряването на цифровото радио е осъществяването на разнообразие на национално и местно равнище. В тази връзка в препоръките на Европейския съюз се акцентира върху обществения интерес. Разглежданите предложения включват въвеждането на единни стандарти/гъвкава комбинация от стандарти или микс от платформи; координация на плановете за преход; регулация, отчитаща потребностите на местното и регионалното радиоразпръскване; разглеждане на цифровото радио като допълнителна услуга в сравнение с аналоговото; както и включването на алтернативни технологии, като IP базирани системи за цифрова мултимедия и спътниково радио.

Като член на Европейския съюз Република България се присъединява към приетите решения и препоръки за хармонизиране и перспективите за развитието на различните радио-честотни обхвати. Предвиждат се следните насоки за бъдещо развитие:

* в радиочестотните обхвати 150 - 253 kHz, 500 - 1620 kHz и 1620 - 30 000 kHz да продължи работата за развитие на национални наземни цифрови мрежи за радиоразпръскване чрез изграждане на маломощни синхронни подмрежи за средновълновия обхват, както и локални и регионални мрежи за средновълновия и в късовълновия обхват;
* да се изследват възможностите и бизнес интересите за използване на Обхват І (47 - 68 MHz) за използване за местно и регионално покритие в провинциални и отдалечени земеделски райони, за малки и общински радио станции, както и за предаване на специфични данни и за предаване по стандарта DRM+;
* обхват ІІ (87,5 - 108 MHz) ще продължи да се използва като ключов за аналоговото ЧМ звуково радиоразпръскване. Сред всички радио услуги ЧМ обхватът е най-важен за търговските постъпления на операторите, а пък и предпочитан от слушателите. При възможност части от този спектър може да се използва за внедряване на DRM+ в по-малко населените райони;
* обхват ІІІ (174 - 230 MHz) остава основен за внедряването на цифровото радиоразпръскване за семейството на DAB стандартите (T-DAB, T-DAB+, T-DMB), утвърдени от Европейския институт за телекомуникационни стандарти (ETSI);
* според международните споразумения обхват L (1452 – 1479,5 MHz) включва опция за използване на мултимедийни системи. Необходимо е да се стимулират инициативите от индустрията за използване на този спектър както за мобилни мултимедийни услуги, така и за пускането на абонаментни радио-услуги на базата на стандарта ETSI/ESDR за спътниково радио.

На национално ниво, към момента не е налице пазарен интерес за въвеждане на наземното цифрово радиоразпръскване. През следващите години следва националният регулатор да продължи да проверява периодично пазарния интерес, като извърши работата по изследване и стимулиране на инвеститорския интерес за изграждане на национална обществена мрежа за наземно цифрово радиоразпръскване по стандарта T-DAB (Terrestrial Digital Audio Broadcasting). За реализиране на тази възможност за България са защитени 34 радиочестотни разпределения в обхват (174 - 230 MHz) и 14 радиочестотни блока в долната част на L-обхвата (1452 - 1479,5 MHz).

**Х** .**ПРЕДОСТАВЯНЕ НА ТЕЛЕВИЗИОННИ УСЛУГИ**

*1. РАЗВИТИЕ НА НАЗЕМНОТО ЦИФРОВО ТЕЛЕВИЗИОННО РАДИОРАЗПРЪСКВАНЕ*

В България е завършен прехода от аналогово към цифрово наземно телевизионно радиоразпръскване. Използваната цифрова технология дава възможност за ефективно и ефикасно използване на радиочестотния спектър, като чрез използване на подходящи методи на компресия позволява в лентата на един аналогов канал да се излъчват до 8 телевизионни канала със стандартна резолюция (SD). Наред с това се предлага по-добро качество на картината и звука и по-надеждно приемане на сигнала. Налице са и технически възможности за портативно и мобилно приемане, обогатяване на съдържанието с аудио описание, аудио субтитри, специализирани субтитри, възможност за добавяне на допълнителни информационни услуги (новини, спорт, “телетекст”, валутни курсове, резултати от състезания, електронни програмни указатели, интернет и електронна поща, електронна търговия, електронни банкови операции, образователни услуги, електронно правителство, електронно здраве, видео по заявка, интерактивни игри и др.).

Изградените електронни съобщителни мрежи за наземно цифрово телевизионно радиоразпръскване разпространяват и телевизионни програми с висока разделителна способност по стандарта HDTV. Разпространението на HD програми изисква по-широка честотна лента, поради което броя на програмите, излъчвани на един телевизионен канал, би намалял на половина. Практически това означава необходимост от използване на допълнителен честотен спектър.

Необходимо е да се отбележи, че част от честотния спектър на телевизионното радиоразпръскване попада в обхвата на „цифровия дивидент“ - радиочестотната лента 790 - 862 MHz - (обхват 800 MHz). Последният е определен за бъдещото използване, в съответствие с хармонизираните технически условия и Решение 243/2012/ЕС, за мобилни приложения, разширяване обхвата на MHP (мултимедийна вътрешна (домашна) платформа) базираните услуги или паневропейски услуги, в съответствие с политиката на Европейския съюз за усвояване на „цифровия дивидент“.

За да може наземното цифрово телевизионно радиоразпръскване да продължи да е алтернатива на приемането от спътникови и кабелни мрежи, чрез увеличаване броя на излъчваните безплатни програми, следва да се полагат усилия за създаване на условия за въвеждане на нови, предлагани на пазара технологични решения. Едно от тях е възможността за въвеждане използването на следващо поколение стандарт – DVB-T2. По своята същност DVB-T2 представлява цифрова ефирна телевизия от ново измерение. При него компресията е по-голяма и това позволява преноса и излъчването на повече канали с висока резолюция на 1 честота. Практически дава възможност за удвояване на излъчваните канали в мултиплекс, съответно 16 SD канала или 8 HD. Технологията позволява да се доставя „кодиран“ сигнал през DVB-T/DVB-T2, което би било атрактивно за операторите, разпространяващи платени „премиум“ канали.

При наличие на пазарен интерес, въвеждането на DVB-T2 ще наложи препланиране на телевизионните канали, закупуване на ново техническо оборудване за разпространение на цифровия сигнал и телевизионни/или цифрови приемници с възможност за ползване на новата технология.

За да се запазят настоящите зрители и да се привлекат нови, е необходимо цифрово телевизионно радиоразпръскване да повишава както броя на телевизионните канали, така и атрактивността на програмите и да предлага допълнителни услуги. Това може да се постигне със създаване на условия за въвеждане на новите технологични решения и стандарти като UHDTV (Ultra High Definition Television), IP TV, мобилно приемане и портативно приемане.

Одобряването от Meждународния съюз за телекомуникации на новия формат с висока резолюция UHDTV е стъпка към нови революционни решения в телевизията, допринасящи за качество, с безпрецедентни досега нива на реализъм.

*2. НАСЪРЧАВАНЕ НА ТЕЛЕВИЗИОННИ УСЛУГИ ПО ИНТЕРНЕТ ПРОТОКОЛ (IPTV)*

Основната цел на „Програмата в областта на цифровите технологии за Европа“ е постигане на ускоряване на развитието на високоскоростен достъп до интернет, което да позволи да се извлекат максимални ползи от наличието на единен цифров пазар за домакинствата и бизнеса с времеви хоризонт 2015 - 2020 г.

Сред приоритетите на програмата са:

1. Създаване на нов единен пазар, който да предостави ползите от цифровата ера.
2. Увеличаване на достъпа на европейските граждани до бърз и свръхбърз интернет.
3. Осигуряване на умения за боравене с цифрови технологии на достъпни он-лайн услуги за всички европейски граждани.
4. Разгръщане на потенциала на ИКТ в полза на обществото и др.

Телевизията по интернет протокол (IPTV) е технологична платформа, предлагана от кабелните и мобилни оператори и е обвързана с абонамент. Тя е средство за изпълнение на приоритетите на програмата, в частност, за постигане на целите на Националния план за широколентова инфраструктура за достъп от следващо поколение.

Дейността по използване на интернет протокола в ефирната телевизия, като възможност за допълнителни услуги, все още е на етап проучване. Налага се мнението, че аудиовизуалните услуги все повече ще се съчетават с услуги за обмен на данни. В тази насока са и решенията на ЕС. С цел оптимално използване на честотния ресурс, 800-мегахерцовата честотна лента (790 – 862 MHz) е определена като оптимална за покритие на големи райони с безжични широколентови услуги.

Важно за запазване на ефирното телевизионно излъчване като конкурентна платформа е по-нататъшното развитие на мобилно приемане и портативно приемане в сгради, чрез въвеждане на технологията DTV- H (Digital Video Broadcasting - Handheld). Цифрово мобилно радиоразпръскване на телевизионни сигнали е сфера, в която наземната телевизия е без конкуренция. Позволява разпространение на телевизионни програми в реално време. Честотите, на които работи DVB-H са в диапазони VHF-III (170 - 230 MHz,), UHF-IV/V (470 - 862 MHz,) и L (1,452 – 1,492 GHz). DVB-H може да работи заедно с DVB-T в един и същи мултиплекс.

В следващите години регулаторните органи – Комисията за регулиране на съобщенията и Съветът за електронни медии, следва да стимулират развитието на технологичните платформи за цифрови телевизионни услуги. За целта е необходимо да се изучава развитието на глобалния телекомуникационен пазар и се следят новите технологични решения. Да се създават условия и стимули за внедряването им, в унисон с общия европейски пазар, при запазване условията на конкурентоспособност и възпрепятстване възможностите за създаване на господстващо положение за определена технологична платформа, включително и с инициативи за обсъждане на законодателни инициативи.

**ХІ. РАЗВИТИЕ НА МОБИЛНИ МРЕЖИ**

В унисон със световните тенденции, мобилните мрежи и услуги в Република България са водещи на електронния съобщителен пазар. В последните години предприятията, предоставящи мобилни услуги, активно предлагат на потребителите нови приложения на атрактивни цени, в условията на усилена конкуренция вследствие на все по-наситения пазар. За това допринася и пазара на крайни устройства, където значително се понижиха цените на апарати с 3G възможности. Достъпът до интернет през мобилните телефони осигурява редица екстри на потребителите, включително редуциране на таксите чрез използване на услугите като Skype, Viber и WhatsApp.

Пренасищането на пазара и търсенето на нови услуги от потребителите води до стремеж за внедряване на последните технически достижения в сферата на мобилните комуникации. В България вече започна внедряването на четвърто поколение безжични мобилни мрежи - 4G (fourth generation). При пълно реализиране на технологията се очаква 4G мрежите да са най-малко четири пъти по-бързи от 3G. 4G мрежите са проектирани да поддържат максимална скорост на обмен на данни до 100 Mbps, но изискват по-широка честотна лента от 20 MHz. Архитектурата им е пригодена специално за пренос на данни, което за потребителите означава по-високи скорости и интерактивни услуги от рода на онлайн игри и др.

Масовото навлизане в световен план на 4G услуги е свързано с налагането на стандарти като WiMAX (Worldwide Interoperability for Microwave Access), LTE (Long Term Evolution) и подобрените им версии LTE-Advanced и WiMax 2. Последните предлагат скорости от порядъка на 1 Gbps. Други технологии, кандидати за 4G, това са UMB (Ultra Mobile Broadband), Flash-OFDM и Mobile Broadband Wireless Access (MBWA). Все пак, в световен мащаб услугите от четвърто поколение се развиват основно в големите градове и продължава търсенето им да е колебливо във всички останали региони.

Внедряването на нови технологии е свързано с необходимостта от осигуряване на по-широк честотен спектър и усвояване на хармонизираните честотни ленти, определени от ITU и решенията на ЕС за мобилни комуникации. В тази връзка следва да продължи своевременното прилагане в българското законодателство на разпоредбите на решенията на Европейската комисия, свързани с хармонизирането на радиочестотните ленти за наземни системи, осигуряване на условия за гъвкавост и неутралност при ползване на радиочестотния спектър. Разгръщането на услуги от четвърто поколение у нас все още е предизвикателство поради предпазливостта както на предприятията в инвестиране в мрежи от гледна точка на възвращаемостта на вложените средства, така и на търсенето на подобни услуги от потребителите по отношение на цените. Високоскоростният пренос на данни може да се наложи, предоставян в пакет с други услуги, сред които гласови.

**ХIІ. БЕЗЖИЧЕН ПРЕНОС НА ДАННИ И ШИРОКОЛЕНТОВИ УСЛУГИ**

Мобилният широколентов достъп е важен фактор за развитието на електронните съобщения в световен мащаб. В съответствие с целите на Програмата в областта на цифровите технологии за Европа („Digital Agenda for Europe“) безжичният широколентов достъп до интернет би могъл да допринесе значително за икономическото възстановяване и растеж, ако се осигури достатъчно радиочестотен спектър и се разреши търговия с цел приспособяване към развитието на пазара. Програмата в областта на цифровите технологии за Европа призовава за достъп на всички граждани на Съюза до широколентова връзка със скорост от поне 30 Mbps до 2020 г.

Достъпът до безжичен широколентов интернет в страната се осъществява както с GSM мрежите, така и с използването на споделен и освободен от разрешителен режим радиочестотен спектър. Голяма част от обмен на данни със смартфони се маршрутизира през мрежи от вида Wi-Fi (абревиатура от Wireless Fidelity), като обменът на данни по такива мрежи нараства 4 - 6 пъти по-бързо отколкото по мрежи за мобилна телефония. Използвайки хармонизирани радиочестотни ленти за RLAN, безжичните широколентови инфраструктури на базата на технологии Wi-Fi осигуряват интернет връзки на достъпна цена и улеснен достъп. Това стимулира развитието на услуги по интернет за реализиране на потенциала за растеж и спомага за разработване на нови и напредничави стопански решения.

Операторите на мобилни мрежи разчитат на същите свободни от лиценз честоти за RLAN, за да разтоварят част от потока от данни с цел увеличаване на капацитета на мрежата, подобряване на покритието в сгради и спестяване на разходи.

В съответствие с многогодишна програма на ЕС за политика в областта на радиочестотния спектър за стратегическото планиране и хармонизирането на използването на спектър се изисква да се предприемат конкретни стъпки за улесняване на безжичния пренос на данни за широколентови услуги чрез засилване на гъвкавостта и прилагане на принципа за технологична неутралност. Очакванията са по този начин да се стимулира предоставянето на повече и по-конкурентни мобилни услуги (широколентови гласови услуги, услуги за предаване на данни и мултимедийни услуги) на гражданите, освен предлаганите от системата GSM и насърчаване на иновациите, като се отчита необходимостта от избягване на вредни смущения и от гарантиране на техническото качество на услугата.

В българското законодателство е въведена европейската регулаторна рамка за по-облекчено регулиране на достъпа до пазара на електронни съобщителни мрежи и услуги, което допринася за все по-широкото навлизане на мрежите по технология “Wi-Fi”. Организиран е свободен достъп до тези мрежи на много обществени места, с което се очаква да се стимулира обществения интерес към широколентовите услуги, създавайки предпоставка за социално сближаване.

Бъдещи действия за насърчаване разработването на нововъведения в безжичните мрежи, съгласно препоръките на ЕС, са насочени към непрекъснато подобряване на възможностите за хармонизиран достъп до радиочестотен спектър в незаетите радиочестотни ленти и в предоставените за ползване такива, като се създадат инструменти за повече споделено използване на ресурси от радиочестотен спектър на вътрешния пазар.

За развитие на мобилния широколентов достъп е целесъобразно регулаторните органи да организират обществени консултации за определяне на нуждите на потребителите, изучаване на предложения и добри практики за споделяне, определяне на насоки за осигуряване на ефективното използване на радиочестотния спектър необходимостта от стандартизация за подпомагане на навлизането на новаторски решения.

За развитие на нововъведения в безжичните мрежи е необходимо да продължи работата по осигуряване на достатъчно свободен от лиценз радиочестотен спектър, хармонизиран на равнището на ЕС, чрез:

* осигуряване на предсказуеми и надеждни споразумения за споделяне в радиочестотните ленти, предназначени за устройствата с малък обсег на действие, като се прилагат принципите за неутралност на технологиите и услугите;
* проучване и оценка на капацитета и потенциалното претоварване на обхватите 2,4 и 5 GHz за разтоварване на потока от данни;
* разглеждане на възможности за разпределяне на допълнителен хармонизиран свободен от лиценз радиочестотен спектър за радиослужби от вида RLAN (Wi-Fi) на 5 GHz.

**ХІIІ. ИЗПОЛЗВАНЕ НА ОГРАНИЧЕН РЕСУРС - НОМЕРА**

Управлението на номерационното пространство в Република България се осъществява от КРС. Политиката за ползването на номера, адреси и имена, която КРС разработва и приема, отчита както националните особености, така и световните и европейските тенденции в развитието на електронните съобщения. При управлението и предоставянето на номера, адреси и имена КРС спазва принципите на законоустановеност, предвидимост, прозрачност, публичност, консултативност, равнопоставеност, пропорционалност, неутралност по отношение на използваните технологии и предоставяните услуги.

Резултатите от управлението на номерата се изразяват в:

* оптимизиране на ННП и осигуряване на достатъчно номера при отчитане на националните и обществените интереси;
* създаване на предпоставки за спазване на изискванията за ефективно използване от предприятията на първично предоставените им номера;
* осигуряване на баланс между запазването на резерв от ограничения ресурс - номера и адекватно задоволяване на нуждите от номера както на съществуващите, така и на потенциалните нови потребители, предприятия и доставчици на услуги;
* създаване на стабилност на номерационната схема - запазване на съществуващите географски и негеографски кодове и кратките кодове за обществени телефонни услуги;
* осигуряване на условия за развитие на съществуващите и навлизане на нови електронни съобщителни мрежи и услуги;
* осигуряване на хармонизирано използване на номера от обхват „116“ за достъп до хармонизирани услуги със социална значимост;
* създаване на условия за насърчаване развитието и въвеждането на общоевропейски услуги.

Приоритетни задачи при регулирането, с цел осигуряване на достатъчен ресурс от географски номера, са:

* решаване на проблемите в регионите с недостатъчен ресурс и
* подобряване на ефективността на използване на номерационния ресурс.

*1. ЕДИНЕН ЕВРОПЕЙСКИ НОМЕР ЗА СПЕШНИ ПОВИКВАНИЯ „112”*

Действащата в Република България „Национална система 112” гарантира адекватно приемане и реагиране на повикванията към номер 112, като същевременно покрива европейските изисквания за предоставяне на услуги чрез използване на единния европейски номер за спешни повиквания (ЕЕН) „112”. Широко се популяризира сред населението ЕЕН за спешни повиквания, България е на едно от челните места в ЕС по информираност за съществуването и ползването на 112. Същевременно едва около една трета от българите знаят, че това е номер, който е единен за целия ЕС и това трябва да се отчете при следващите информационни кампании.

Регулаторна рамка 2009 изисква да бъдат предприети мерки за осигуряване на по-добър достъп до спешни повиквания чрез разширяване на изискванията за достъп от традиционните телефонни мрежи към мрежи, използващи нови технологии. За подпомагане на този процес ЕК обмисля разработване на стандарти за бъдещото поколение услуги за спешни повиквания, като се отчита развитието на мрежите за мобилни комуникации, както и осъществяване на повиквания чрез ІР с възможност за определяне на местонахождението на викащия. Засилени са и изискванията по отношение на достъпа до ЕЕН за спешни повиквания „112” на хора с увреждания, така че те да могат да ползват същите услуги както останалите граждани, но посредством други технически средства (крайни устройства, предлагащи съответните функции и услуги).

В тази връзка подходящи са законодателни промени в Закона за Националната система за спешни повиквания с единен европейски номер 112, които да регламентират осъществяване на спешни повиквания към ЕЕН, освен чрез гласови повиквания и чрез кратко текстово съобщение (SMS).

*2.* *СИСТЕМА ЗА СПЕШНИ ПОВИКВАНИЯ ОТ ПРЕВОЗНИ СРЕДСТВА „eCall“*

ЕК прие като приоритетна мярка хармонизирано въвеждане в ЕС на услугата eCall в електронните съобщителни мрежи за предаване от превозни средства на спешни повиквания с цел значително да бъдат смекчени последиците от пътнотранспортни произшествия, да се намали броя на смъртните случаи и на сериозността на нараняванията вследствие на пътни злополуки[[7]](#footnote-7). В превозните средства в Европа следва да е монтирана бордова система, която да се задейства при удар автоматично или ръчно и да излъчи чрез мобилните мрежи на повикване към службите за спешна помощ, както и стандартизиран минимален набор от данни.

Република България подкрепя европейската инициатива за хармонизирано въвеждане на общоевропейска система еCall, като ще се положат усилия за осигуряване на условия за предоставяне на тези услуги на територията на страната.

В тази връзка бяха приети пакет от документи, с които да се гарантира създаването на eCall система, чрез която да се предоставя достъпна оперативно съвместима услуга, непрекъснато в цяла Европа:

* Директива 2010/40/ЕС на Европейския парламент и на Съвета хармонизираното предоставяне на оперативно съвместима в целия Съюз услуга eCall (ОВ L 207/ 6.8.2010 г.)
* Препоръка 2011/750/ЕС на Комисията относно подкрепата за обхващаща целия ЕС услуга eCall в електронните съобщителни мрежи за предаване от превозни средства на спешни повиквания на телефонен номер 112 (еCall) (ОВ L 303/22.11.2011 г.)
* Делегиран регламент (ЕС) № 305/2013 на Комисията от 26 ноември 2012 г. за допълване на Директива 2010/40/ЕС на Европейския парламент и на Съвета по отношение на хармонизираното предоставяне на оперативно съвместима система eCall в целия ЕС (ОВ L 91/ 3.4.2013 г.)
* Решение № 585/2014/ЕС на Европейския парламент и на Съвета от 15 май 2014 г. за въвеждането на оперативно съвместимата в целия Съюз услуга eCall (ОВ L 164/ 3.6.2014 г.).

В изпълнение на изискванията, залегнали в посочените документи, е необходимо в България да бъде създадена организация за спешно реагиране при повиквания eCall по начин, който най-добре съответства на наличната инфраструктура от служби за спешно реагиране. Най-късно до 1 октомври 2017 г. на територията на България следва да е изградена инфраструктурата за центровете за приемане на спешни повиквания по системата eCall.

Системата трябва да гарантира непрекъснатост на услугата, както и оперативната съвместимост при предаването на гласово/звуково повикване и на минимален набор от данни, генерирани от бордовата система eCall на превозното средство, включително точното място и време на злополуката. Предаването на данни трябва да е в съответствие с изискванията за защита на правото на неприкосновеност на личния живот и на правото на защита на личните данни на засегнатия потребител. За целта следва да бъдат приети правила за работата на мобилните оператори при обработване на еCall повикванията.

До 31 декември 2014 г. мобилните оператори трябва да въведат механизъм за използване на eCall дискриминатор в мрежите си. Към момента два оператора са декларирали изпълнение на изискването, а третият се очаква да приключи до края на 2014 г.

Делегираният регламент за еCall[[8]](#footnote-8) установява общите спецификации за модернизирането на инфраструктурата на центровете за приемане на спешни повиквания, необходима за правилното приемане и обработване на повиквания по системата eCall на номер 112, с цел гарантиране на съгласуваността, оперативната съвместимост и непрекъснатостта на хармонизираната услуга eCall, обхващаща целия Съюз.

Цялостното координиране и последователно въвеждане на системата в ЕС включва прилагане на три вида мерки: монтиране на специфична система в превозните средства, способност на операторите на мобилни мрежи да предават съобщенията в определен формат и, накрая, осигуряване на капацитет на центровете за приемане на спешни повиквания да обработват съобщенията и да ги пренасочват към ЕЕН 112.

В изпълнение на политиката следва да се прецени необходимостта от разработването на национални правила, съгласно които ще се осъществяват и обработват повикванията; осъществяването на контрола и възможните мерки при евентуални нарушения, от системата eCall по инициатива на Министерството на транспорта, информационните технологии и съобщенията.

*3. ХАРМОНИЗИРАНИ НОМЕРА ЗА ХАРМОНИЗИРАНИ УСЛУГИ СЪС СОЦИАЛНА ЗНАЧИМОСТ ОТ ОБХВАТА „116“*

С Решение 2007/116/ЕО на Европейската комисия беше определен номерационен обхват, започващ със „116”, за хармонизирани номера за целите на хармонизираните услуги от обществено значение[[9]](#footnote-9). Решението на ЕК позволява един и същ номер, започващ със „116”, да се резервира за една и съща услуга във всички държави членки на ЕС. Към момента са резервирани:

116000 - Гореща линия за изчезнали деца[[10]](#footnote-10);

116111 - Линия за оказване помощ на деца[[11]](#footnote-11);

116123 - Горещи линии за емоционална подкрепа[[12]](#footnote-12).

През 2009 г. приложението към Решение 2007/116/ЕО беше допълнено с номера:

116006 - Гореща линия за жертви на престъпления[[13]](#footnote-13);

116117 - Служба за неспешни медицински повиквания[[14]](#footnote-14).

Националният номерационен план на Република България е в съответствие с Решение 2007/116/ЕО на Европейската комисия, като посочените по-горе номера са резервирани. КРС е предоставил за ползване номер „116 111” на Държавната агенция за закрила на детето[[15]](#footnote-15), а номер 116 000 – на Фондация “Център Надя”[[16]](#footnote-16), която работи в тясно сътрудничество с МВР и Главна дирекция „Криминална полиция”.

С оглед гарантиране предоставянето на хармонизирани услуги със социална значимост на територията на Република България при спазване на принципите на прозрачност и равнопоставеност е необходимо Комисията за регулиране на съобщенията да подготви и издаде административен акт, с който да бъдат определени правила и критерии за предоставянето на номера от обхвата „116”. Също така е необходимо да бъдат положени усилия от всички заинтересовани правителствени и неправителствени институции за повишаване информираността на българските граждани относно действащите номера и възможностите, които те предоставят.

Все още остават свободни 3 от резервираните номера (116123, 116006 и 116117), което ще изисква продължаване на усилията за популяризиране и намиране на оптимални решения относно институция, която да предоставя дадената услуга, форми на финансиране, параметри на услугата и др.

**ХIV. ЕЛЕКТРОННА ДОСТЪПНОСТ**

През следващите четири години усилията ще са насочени върху приключване на работата по законодателното предложение за директива на Европейския парламент и на Съвета относно достъпността на уебсайтовете на органите от обществения сектор и въвеждането на неговите изисквания в националното законодателство.

В повечето от държавите членки вече има влязло в сила законодателство, или са предприети други мерки относно достъпността на уебсайтовете. Но нехармонизираните национални подходи за достъпност на уебсайтовете създават пречки във вътрешния пазар.

С директивата се цели сближаване на националните разпоредби на държавите членки относно достъпността на уебсайтовете на органите от обществения сектор, като се определят хармонизирани изисквания. Установяват се правила за достъпност на съдържанието на уебсайтовете, принадлежащи на органи от обществения сектор. Въвежда се презумпция за съответствие с хармонизираните стандарти или части от тях. Изискванията за достъпност са технологично неутрални, за да не се възпрепятстват иновациите. Основно изискване е осигуряване на оперативната съвместимост, основана на всеобщо възприети и използвани спецификации, които осигуряват максимална съвместимост на уебсъдържанието с настоящите и бъдещите потребителски агенти.

Съществен аспект на законодателното предложение е необходимостта от осигуряване на финансови ресурси за адаптиране на действащите уебсайтове към изискванията за достъпност. Това налага внимателна преценка на ползите и разходите в процеса на обсъждане на документа, както и на сроковете за прилагане на директивата, така че окончателно приетите мерки да бъдат осъществими на национално ниво – централно и общинско.

Предлаганият проект на директива ще подпомогне в значителна степен изпълнението на целите на редица стратегически документи, приети в последната година в България: Общата и секторните стратегии за електронно управление на Република България, актуализираната Национална стратегия за развитие на широколентовия достъп, Националната програма за развитие „България 2020”, Националната програма „Цифрова България 2015”, Националната концепция за пространствено развитие, Стратегия за осигуряване на равни възможности на хората с увреждания и др.

Успоредно с това, в изпълнение на изискванията на Закона за интеграция на хората с увреждания и на Закона за електронните съобщения следва да продължи предприемането на мерки за насърчаване на равнопоставеността на достъпа им до съвременни технологии в подходящ за тях формат, без допълнителни разходи, като например, лицата със зрителни увреждания да бъдат освободени от такса при получаване на гласови услуги от информационните центрове на предприятията, предоставящи електронни съобщителни мрежи и/или услуги.

**ХV. УЧАСТИЕ В ПРОЦЕСА НА ВЗЕМАНЕ НА РЕШЕНИЯ КЪМ РАБОТНИТЕ ОРГАНИ НА ЕС И РАЗВИТИЕ НА СЪТРУДНИЧЕСТВОТО С МЕЖУНАРОДНИТЕ СПЕЦИАЛИЗИРАНИ ОРГАНИЗАЦИИ И СЪС ЗАИНТЕРЕСОВАНИТЕ СТРАНИ НА НАЦИОНАЛНО НИВО**

В условията на динамично развиващия се сектор на електронните съобщения, все по-голямо значение придобива взаимодействието на МТИТС с европейските и международните институции. Участието в процеса на вземане на решения към органите и институциите на ЕС допринася за въвеждането и използване в националната практика на най-добрите регулаторни европейски и международни подходи/практики. В бъдеще следва да продължи да се насърчава активното и пряко участие на заинтересованите страни от сектора в обществените консултации по ключови законодателни предложения (в т.ч., по зелени книги, бели книги, при изготвянето на национални позиции), организирани от институциите на ЕС или от министерството, включително и чрез специално създадения за целта Консултативен център към Министерския съвет. Участието на представители на МТИТС в работата на органите и институциите на ЕС (комитети и групи в областта на електронните съобщения), МСД, СЕРТ и други международни организации, включително и в процеса на подготовка на световните и/или регионални конференции, асамблеи, и форуми, е възможност за пряко представяне и защита на националните позиции при подготовката на различни европейски и международни документи, обмяна на опит и сътрудничество при прилагане на европейското право в сектора.

От съществено значение при провеждането на политиката в областта на електронните съобщения е партнирането с неправителствени структури, браншови и бизнес организации, работещи в сектора на информационните и комуникационни технологии, организации, защитаващи интересите на потребителите, научните и академичните среди с оглед стимулиране на равнопоставено и ефективно сътрудничество, обмен на информация, идеи, и добри практики в сектора. Неправителственият сектор изпълнява ключова роля в осъществяването на принципите на демократично участие, индикатор, за което е признаването им за равностойни партньори във взаимоотношенията между институциите и в изграждането на гражданското общество.

Държавната политика е насочена към активно взаимодействие с неправителствените организации в различни формати на сътрудничество: консултативни съвети, съвместни работни групи, комисии, форуми, конференции и експертни срещи.

Взаимодействието между държавата и неправителствените организации дава възможност за обединяване на усилията им чрез провеждане на съгласувани и целенасочени съвместни дейности по осигуряване на повишаването на ефективността, както и оказване на експертна помощ при разработване и провеждане на общи инициативи и дейности. По този начин се повишава степента на информираност на обществото, като се гарантира спазването на принципите на обективност, прозрачност, пропорционалност и равнопоставеност на действията на държавните институции и се създават възможности за правна сигурност, и за информиран избор на гражданите.

1. Директива 2009/136/ЕО на Европейския парламент и на Съвета от 25 ноември 2009 г. за изменение на Директива 2002/22/ЕО относно универсалната услуга и правата на потребителите във връзка с електронните съобщителни мрежи и услуги, Директива 2002/58/ЕО относно обработката на лични данни и защита на правото на неприкосновеност на личния живот в сектора на електронните комуникации и Регламент (ЕО) № 2006/2004 за сътрудничество между националните органи, отговорни за прилагане на законодателството за защита на потребителите (ОВ, L 337/18.12.2009)

Директива 2009/140/ЕО на Европейския парламент и на Съвета от 25 ноември 2009 г. за изменение на директиви 2002/21/ЕО относно общата регулаторна рамка за електронните съобщителни мрежи и услуги, 2002/19/ЕО относно достъпа до електронни съобщителни мрежи и тяхната инфраструктура и взаимосвързаността между тях и  2002/20/ЕО относно разрешението на електронните съобщителни мрежи и услуги (ОВ, L 337/18.12.2009) [↑](#footnote-ref-1)
2. Обн., ДВ, бр. 99 от 14.12.2012 г., в сила от 14.12.2012 г. [↑](#footnote-ref-2)
3. Обн., ДВ, бр. 32 от 25.03.2008 г., изм. и доп., бр. 26 от 29.03.2011 г., бр. 77 от 9.10.2012 г. [↑](#footnote-ref-3)
4. обн., ДВ, бр. 60 от 2004 г.; изм. и доп., бр. 69 от 2004 г.; бр. 31 от 2005 г., бр. 16 от 2006 г., бр. 76 от 2011 г., бр. 73 от 2012 г. и бр. 59 от 2013 г., изм. и доп. бр. 16 от 2014 г. [↑](#footnote-ref-4)
5. http://www.mtitc.government.bg/page.php?category=611&id=7682 [↑](#footnote-ref-5)
6. Директива 2006/123/ЕО на Европейския парламент и на Съвета от 12 декември 2006 г. относно услугите на вътрешния пазар (ОВ, L 376, 27.12.2006 г.), въведена със Закона за дейностите по предоставяне на услуги [↑](#footnote-ref-6)
7. ОВ L 303/ 22.11.2011 г. Препоръката на Комисията от 8.9.2011 г. относно подкрепата за обхващаща целия ЕС услуга еCall в електронните съобщителни мрежи за предаване от превозни средства на спешни повиквания на телефонен номер 112 (еCall) [↑](#footnote-ref-7)
8. Делегиран регламент (ЕС) № 305/2013 на Комисията от 26 ноември 2012 година за допълване на Директива 2010/40/ЕС на Европейския парламент и на Съвета по отношение на хармонизираното предоставяне на оперативно съвместима система eCall в целия ЕС (ОВ, L 91/3.4.2013 г.) [↑](#footnote-ref-8)
9. Решение на Комисията от 15 февруари 2007 г. за резервиране на националния номерационен обхват, започващ със „116“ за хармонизирани номера при хармонизираните услуги със социална значимост (ОВ L 49/ 17.2.2007 г.) [↑](#footnote-ref-9)
10. Предоставя се в 27 държави членки и функционира във всяка една от тях (по данни на ЕК към 01.11.2013 г.) [↑](#footnote-ref-10)
11. Предоставя се в 24 държави членки и функционира в 23 от тях (по данни на ЕК към 01.11.2013 г.) [↑](#footnote-ref-11)
12. Предоставя се в 17 държави членки и функционира в 13 от тях (по данни на ЕК към 01.11.2013 г.) [↑](#footnote-ref-12)
13. Предоставя се в 7 държави членки и функционира в 5 от тях (по данни на ЕК към 01.11.2013 г.) [↑](#footnote-ref-13)
14. Предоставя се в 5 държави членки и функционира в 2 от тях (по данни на ЕК към 01.11.2013 г.) [↑](#footnote-ref-14)
15. <http://www.crc.bg/decisions.php?id=1016&lang=bg> [↑](#footnote-ref-15)
16. <http://www.crc.bg/decisions.php?id=1016&lang=bg> [↑](#footnote-ref-16)